چاپوك سه‌ید عومه‌ر، چاپخانه‌ی حه‌مدی، سلێمانی، ٢٠٢٠، ٣٠٠ لاپه‌ڕه.\nن، دكتۆر هه‌ردی مێد\nمامۆستای زانسته سیاسیه‌كان له زانكۆی سۆربۆن\nناونیشانی كتێبه‌كه ره‌نگدانه‌وه‌یه‌كی راسته‌قینه‌ی ناوه‌ڕوه‌كه‌كه‌یه‌تی كه له ٨٢ نامه پێكهاتووه و له ساڵانی ١٩٨٠كاندا له نێوان نوسه‌ر و هاوڕێ و ئۆرگانه‌كانی یه‌كێتی شۆڕشگێرانی كوردستان ئاڵوێركراون. جگه له‌وه‌ی نامه‌كان كۆمه‌ڵێ كه‌ر‌سته‌ی گرنگی مێژوویین، هاوتا ئامرازگه‌لێكی كاریگه‌ری هێشتنه‌وه‌ی زاكیره‌ی پێشمه‌رگه و شێوازی ڕێكخستنی رۆژانه‌ی ژیانیانن. نامه‌كان زۆر زانیاری گرنگ و وانه‌ی به نرخیان له سه‌ر بزووتنه‌وه‌ی كوردی، ململانێیكانی ناوی، ڕێكخستنه‌كانی شار، بیروباوه‌ڕی كه‌سه‌كان، هه‌روه‌ها كۆمه‌ڵێ ته‌كنیكی ساده كه پێشمه‌رگه ژیانی رۆژانه‌ی پێ به‌ڕێوه‌ده‌بات، تێدایه. ده‌وڵه‌مه‌ندی نامه‌كان به‌جۆرێكن كه هه‌موو لێكۆڵه‌رانی زانسته كۆمه‌ڵایه‌تیه‌كان به‌ش و مژاری په‌یوه‌ندیدار به ڕشته‌كانیانی تێدا ده‌دۆزنه‌وه و ده‌توانن له باره‌یانه‌وه كار بكه‌ن.\nنوسه‌ر به جوانی باسی ئه‌و شێوازه سه‌ره‌تاییانه ده‌كات كه بۆ پاراستنی ئه‌م نامانه په‌نایان بۆ ده‌بات. نامه‌كان له قوتوی راعی و له ژێر زه‌وی، له باغه‌ڵ، له كونه دیوار و له نێو كه‌ڵه‌كه به‌رد، ده‌شارێته‌وه. به تێڕوانین له‌م ته‌كنیكه سه‌ره‌تاییانه‌ی ئه‌رشیڤكردنی زاكیره‌ی بزووتنه‌وه‌ی كوردی، خێرا تێده‌گه‌ین كه سه‌ره‌رای ئه‌وه‌ی بزووتنه‌وه‌كه به تێریتۆری (Territory) بووه و لادێكان بنكه و خاكی مانه‌وه‌ی بووه، كه‌چی له هه‌مانكاتدا له <ناشوێندا> گوزه‌ر‌یكردووه. واته، شوێنێكی دیاریكراو، نه‌جوڵا و چه‌قبه‌ستووی ئه‌وتۆی نه‌بووه كه بوبێته پانتایی پاراستن و هێشتنه‌وه‌ی به‌ڵگه و یاده‌وه‌رییه‌كانی بزووتنه‌وه‌كه و خانه‌ی زاكیره‌ی. به پێچه‌وانه‌وه، به‌ڵگه‌كانی شۆڕش له‌م شوێن بۆ ئه‌و شوێن تا پاراستنیان له ژێر زه‌وی ده‌ستاوده‌ستیان پێكراوه.\nله‌م سۆنگه‌یه‌وه، جگه له پاراستنی نامه‌كان، پرسی شێوازه‌كانی هێنان و بردنی نامه‌كانش بابه‌تێكی گرنگن. له‌م ساڵانه نیمچه گروپێكی كۆمه‌ڵایه‌تی هه‌ن به ناوی <ته‌ته‌ر> كه ئه‌ركی هێنان و بردنی ئه‌م نامانه له دۆخێكی سه‌ختی ئه‌منیدا له ئه‌ستۆده‌گرن. ته‌ته‌ر رۆڵێكی باڵا له به‌ستنه‌وه‌ی بزووتنه‌وه‌كه و ڕێكخستنه‌كانی شاردا ده‌بینیت. به‌ڵام، ته‌ته‌ر ته‌نها پۆسته‌چی بزووتنه‌وه‌كه نییه، به‌ڵكو چاو و گوێشێتی له شار. به‌م كاره‌شی، ته‌ته‌ر خاوه‌ن متمانه‌یه‌كی گه‌وره و سه‌رمایه‌یه‌كی ره‌مزییه له لای پیاوانی بزووتنه‌وه‌كه. له هه‌موو گرنگتر، ته‌ته‌ر بڕبڕه‌ی پشتی ڕێكخستنه نهێنیه‌كانی شار و ئه‌و شته‌یه كه جێمس سكۆت ناوی ده‌نێت ژێر-سیاسه‌ت Infrapolitics. لای ج. سكۆت ژێر سیاسه‌ت واته كۆی ئه‌و كرده و ڕێكخستنه نهێنیانه‌ی له ژێر زه‌مین و له پشتی په‌رده‌وه له لایه‌ن گروپه داگیركراوه‌كانه‌وه ڕێكده‌خرێن به ئامانجی به‌رگری و پاراستنی تایبه‌تمه‌ندیه‌كانیان. بۆ سكۆت، ژێر-سیاسه‌ت هیچی له <سیاسه‌تكردنی ئاشكرا> كه‌متر نییه و بگره بنه‌ما و بناغه‌یه‌تی و به‌ڵام توانای خۆئاشكراكردنی نییه به هۆی ناله‌باری دۆخ.\nزۆر بابه‌تی گرنگ له ناو نامه‌كاندا هه‌ن بۆ گفتوگۆ، هه‌وڵده‌ده‌م ته‌نها ئاماژه به هه‌ندێكیان بده‌م. نامه‌ی ژماره شه‌ش (ل.٣٠-٣١) كه بریتیه له راپۆرتێكی لقی چواری یه‌كێتی شۆڕشگێڕان جێی سه‌رنجه، به‌و پێیه‌ی ناوه‌ڕوه‌كی راپۆرته‌كه ده‌ریده‌خات كه حزب هه‌وڵده‌دات به ناوی جیاكردنه‌وه‌ی <ده‌نگوباسی راسته‌قینه> له <ده‌نگوباسی هه‌ڵبه‌ستراو و ساخته> مۆنۆپۆڵی هه‌واڵ بكات. بۆ بزووتنه‌وه‌كه ته‌نها ئه‌و ده‌نگوباسانه ده‌توانن وه‌ك زانیاری وه‌ربگیرێن كه له ئۆرگانه‌كانی سه‌ره‌وه بۆ خواره‌وه و له خواره‌وه بۆ سه‌روو ده‌چن. به مانایه‌كی دی، بزووتنه‌وه‌كه ده‌یه‌وێت جڵه‌وی <چوارچێوه‌ی ده‌نگوباس Information frame> بكات و ته‌نها خۆی كه‌ناڵی په‌خشی حه‌قیقه‌ت و خانه‌ی ده‌نگوباس بێت. بێگومان، مۆنۆپۆڵی ده‌نگوباس له‌و سه‌رده‌مه‌دا به هۆی كه‌می و گه‌شه‌نه‌كردنی ئامرازه‌كانی په‌یوه‌ندی ئاسانتربووه له ئه‌مڕۆ. له سه‌رده‌می ئێستادا، هه‌ر هه‌وڵێك به‌م ئاقاره بێهوده و مایه‌پوچه و هێز نییه كۆنترۆڵی هه‌واڵ و زانیاری بكات.\nیه‌ك له‌و بابه‌تانه‌ی دی كه سه‌رنجی ڕاكێشام هه‌وڵی بزووتنه‌وه‌كه‌یه بۆ خۆپاراستنی له دژی خزانی <جاسوس> بۆ نێو ریزه‌كانی. نامه‌ی ژماره بیست و پێنج (وه‌ك چه‌ند نامه‌یه‌كی دی) ئاماژه به‌م مه‌ترسیه ده‌كات به تایبه‌تی له كاتی به لێشاوهاتنی خه‌ڵك بۆ ناو پێشمه‌رگه و لادێكان له ترسی به‌گه‌ڕخستنیان له ریزه‌كانی <جه‌یشی شه‌عبی>. پێیده‌چێت ده‌ستگا ئه‌منیه‌كانی به‌عس لێزانانه كه‌ڵكیان له‌م دۆخه تایبه‌تانه وه‌رگرتبێت بۆ ناردنی جاسوسه‌كانیان (ل.٨٥). نامه‌كان ده‌ریده‌خه‌ن، سه‌ره‌رای هه‌وڵه‌كانی خۆپاراستن، له‌وه‌ناچێت ڕێگه‌گرتن له دزه‌كردنی زانیاری و جاسوسیكردن به سه‌ر بزووتنه‌وه‌كه‌وه مسۆگه‌ر بێت. بۆ نمونه، نوسه‌ری <نامه‌كان دیرۆكن> له رۆژی ١٣ مانگی پێنجی ١٩٨٦ ده‌بێت به به‌رپرسی ناوچه‌ی یه‌كێتی شۆڕشگێران له ده‌شتی كۆیه، كه‌چی له ١٥ی هه‌مان مانگ هه‌واڵه‌كه گه‌شتۆته ده‌ستگای ئه‌منی كۆیه كه له به‌ڵگه‌یه‌كی گشتێنراو بۆ كۆی ده‌ستگاكانی شاره‌كه داوای سزادانی ماڵی نوسه‌ر ده‌كات (ل. ٦٨).\nنامه‌كانی ژماره شه‌ش، بیست، هه‌روه‌ها و به تایبه‌تیش سی و حه‌وت زۆر گرنگن و په‌یوه‌ندیان به مژارێكی گرنگی زانسته سیاسیه‌كانه‌وه هه‌یه. له‌م نامانه‌دا پرسی <هه‌ڵسوڕاوانی (ئاكتیڤیسته‌كانی) بزووتنه‌وه‌كه، به تایبه‌تی ئه‌وانه‌ی ناو شار و شێوازی پاداشتكردنیان> پێیده‌چێت به‌رۆكی بزووتنه‌وه‌كه‌ی گرتبێت. له زانسته سیاسیه‌كان و سۆسیۆلۆژیای به‌گه‌ڕخستن (mobilization) پرسی راگرتنی ئاكتیڤیسته‌كان و پاداشتیان مشتومڕ و گفتوگۆیه‌كی زۆری له باره‌وه هه‌یه. بۆ هه‌ندێ لێكۆڵه‌ر به تایبه‌تی مانكۆر ئۆڵسن Mancur Olson كه‌س ئاماده نییه ببێته ئاكتیڤیست و به‌شداری بزاوت، یان كرده‌یه‌كی ده‌سته‌جه‌معی و مۆبیلیزه‌یشن بكات به بێ به‌ده‌ستهێنانی پاداشت. بۆ ئه‌م، كه‌سه‌كان له به‌راییه‌وه ته‌ماشای دۆخه‌كه ده‌كه‌ن، گه‌ر پاداشت و قازانجی ماددی له زه‌ره‌روو و زیانه‌كانی به‌شداربوون زیاتر بن، ئه‌وا به‌شدار ده‌بن و خۆیان به‌گه‌ڕده‌خه‌ن. به پێچه‌وانه‌شه‌وه ده‌ته‌كێنه‌وه. بۆ ئۆلسۆن تاكه‌كان عه‌قڵانیانه بیر ده‌كه‌نه‌وه وتاكگه‌لێكن توانای لێكدانه‌وه و تێڕامانیان هه‌یه. بێگومان ئه‌م روانگه‌یه زۆرترین ره‌خنه‌ی له باره‌یه‌وه گیراوه. له راستیدا ئه‌وانه‌ی به‌شداری بزاوت و كرده ده‌سته‌جه‌معیه‌كان ده‌كه‌ن نه ده‌توانن و نه ده‌زانن به‌شداریان چی و چه‌ندی لێسه‌وز ده‌بێت و چ قازانجێكی لێده‌كه‌ن. پاشان، زۆر فاكته‌ر و ئیعتیباری دی پاڵ به مرۆڤه‌كانه‌وه ده‌نێن بۆ به‌شداربوون له‌م كردانه، نه‌ك هه‌ر ته‌نها قازانجی ماددی. بۆ زۆر له لێكۆڵه‌ره‌وان به تایبه‌تی دانیه‌ل گاكسی Daniel Gaxie پاداشت هه‌ر بریتی نییه له شته ماددیه‌كان، به‌ڵكو چه‌نده‌ها ره‌هه‌ندی مه‌عنه‌وی و ره‌مزی و مۆراڵیان هه‌یه. ئاكتیڤیستێك كه له نێو ڕێكخراوێكدا كار ده‌كات، كه‌ڵكێكی مه‌عنه‌و‌ی و سایكۆلۆژی زۆر له ژیانی به‌یه‌كه‌وه‌یی و گروپی ده‌بینیت و هه‌ست به ته‌نهایی ناكات. پاشان، له رێگه‌ی خزمه‌تكردن به كۆمه‌ڵگه و په‌ره‌دان به به‌رژه‌وه‌ندی و مافه گشتیه‌كان هه‌ست به له‌زه‌ت و بوونی خۆی ده‌كات، هاوتا ئه‌م كارانه <ئیعتیباری زاتی> كه‌سه‌كه زیاد ده‌كه‌ن چونكه هه‌ست ده‌كات خزمه‌ت به دۆز و پرسێك ده‌كات و خۆویست نیه. جگه له‌م ره‌هه‌ندانه‌ی پاداشت، ده‌ستخۆشیكردن و سوپاسگوزاری كه‌سه‌كان و هه‌ژماركردنی ماندووێتیان ره‌هه‌ندێكی تری جه‌وهه‌ری و گرنگی پاداشتن. ئه‌مه به روونی له نامه‌كاندا ده‌بینین. زۆرێك له ئاكتیڤیسته‌كانی ناوه‌وه داوا ده‌كه‌ن: <ئێمه‌تان له یاد نه‌چێت> (ل.١٢٨)، <پشت گوێمان مه‌خه‌ن> (ل.١٢٨)...له راپۆرته‌كاندا دیاره، فڵان و فڵان ئاكتیڤیست ساردبوونه‌ته‌وه به هۆی پشتگوێخستنیان. بۆ نمونه لاپه‌ڕه ١٢٨دا ئه‌م رسته‌یه ده‌خوێنینه‌وه: <هه‌ڤاڵ فڵان ماوه‌یه‌كه پشت گوێ خراوه، بۆیه ئه‌ویش ساردبۆته‌وه، به‌ڵام وره‌یان به‌رنه‌داوه..>.\nگرفتێكی بنه‌ڕه‌تی دی بزووتنه‌وه‌كه ململانێكانی ناوه‌وه‌یی و كێشه‌ی لێدانه له یه‌كتر. پێیده‌چێت ئه‌م پرسه سه‌رزه‌مینێكی فراوانی نێو بزووتنه‌كه پێكبهێنێت، به شێوه‌یه‌ك پێویستی به ئیداره‌دانێكی تۆكمه هه‌تا جه‌بری هه‌یه. نامه‌ی ژماره بیست و دوو، كه له ته‌مموزی ١٩٨٦ نوسراوه، له‌م باره‌یه‌وه گرنگه و تێداهاتووه : <هیوادارین مه‌سئوله‌كانمان چی تر ته‌عه‌سبی ته‌نزیمی و غره‌زی شه‌خسی چی تر به‌كار نێنن چونكه ئه‌مه لادانه.... كه به توندی وڵامی ته‌سه‌رفه‌كه‌ی بدرێته‌وه(ل.٧٨)>. نامه‌ی ژماره په‌نجا و چوارش، كه له ٢١ی جه‌نیوه‌ری ١٩٨٩ نوسراوه، باسی هه‌مان ململانێ تا ئاستی ته‌قینه‌وه ده‌كات: <پلینۆم قه‌رار بوو بكرێ، به‌ڵام وابزانم جارێك ناوێرن بیكه‌ن له‌به‌ر موشكیله‌ی ناوخۆ چونكه ئێستا كلكه كلكه په‌یدابوه خۆشت باش ده‌زانی> (ل.١٩٥).\nنامه‌كان سه‌باره‌ت مێژووی جاش و سه‌رده‌می به‌عسش سه‌رچاوه‌یه‌كی گرنگن. ژماره سی و حه‌وت له لاپه‌ڕه‌كانی ١٢٨ تا ١٣٠ باس له سه‌ندنی زۆره‌ملێی سه‌رانه له لایه‌ن جاشه‌كانه‌وه ده‌كات به تایبه‌تی له‌و گوندانه‌ی گومانی داڵده‌دانی خه‌ڵكی هه‌ڵهاتووی سه‌ربازیان له سه‌ره. بۆ نمونه، له ٢٧ی ئۆكتۆبه‌ری ١٩٨٦ تاقمێ جاش و ئیستیخبارات ١٠٠٠ دینار له گوندی هه‌رمۆته وه‌ك سه‌رانه ده‌سێنن، رۆژی پاشترش ٢٠٠ دینار له گوندی شیله له ده‌شتی كۆیه. له‌م سۆنگه‌یه‌وه و هه‌ر سه‌باره‌ت به جاش، نامه‌ی ژماره ٥٩ش گرنگه، باس له ماڵه جاشێك، كه به ده‌ستی پێشمه‌رگه خه‌ڵكیان لێكوژراوه، ده‌كات. ئه‌م ماڵه كه چونه‌ته دۆخی دوژمندارییه‌وه له‌گه‌ڵ پێشمه‌رگه سڵ له ئاشكراكردنی شوێنی چه‌ند پێشمه‌رگه‌یه‌ك، كه له ناو شاری هه‌ولێر خۆیان حه‌شارداووه، ناكه‌ن. شیاوی باسه، یه‌كێك له‌و دیاردانه‌ی له‌وانه‌یه وه‌ك بیرلێنه‌كراوه هێشتا مابێته‌وه ئه‌م دابه‌شبوونه‌ی كۆمه‌ڵگه‌ی كوردییه له سه‌رده‌می جاشایه‌تی. كوشتنی جاش له لایه‌ن پێشمه‌رگه‌وه و به پێچه‌وانه‌شه‌وه كۆمه‌ڵگه‌ی دوو له‌ت ده‌كرد، به شێوه‌یه‌ك چه‌ند ژماره‌ی شه‌هیدی پێشمه‌رگه زۆرتر بوایه، ئه‌وه‌نده‌ش بنكه‌ی جه‌ماوه‌ری و كۆمه‌ڵایه‌تی بزووتنه‌وه‌كه‌ی فراوان ده‌كرد، چه‌ندش ژماره‌ی كوشتن له ریزه‌كانی جاش به ده‌ستی پێشمه‌رگه زیاتربووایه، ئه‌وه‌نده كاریگه‌ری له سه‌ر به‌هێزبوونی ره‌وتی دژایه‌تی بزووتنه‌وه‌كه و تۆكمه‌بوونی شه‌پۆلی جاش ده‌كرد. به مانایه‌كی دی، ڕشتنی خوێن له نێوان هه‌ردوولادا هه‌م به‌هێزیانی ده‌كرد و هه‌م كه‌لێنی نێوانیانی فراوانتر ده‌كرد. بێگومان ئه‌مه‌ش ته‌كانی به زیاتر دابه‌شبوون و په‌رتبوونی كۆمه‌ڵگه ده‌دا.\nنامه‌كان به روونی ده‌ریده‌خه‌ن شه‌ڕ و قوربانیدان دروستكه‌ری بزووتنه‌وه‌ی كوردی و مه‌رجی به‌هێزبوونین. هه‌ڵه ناكه‌م گه‌ر بڵێیم شه‌ڕ بزووتنه‌وه‌ی كوردی دروست ده‌كات، بزووتنه‌وه‌كه‌ش شه‌ڕ دروست ده‌كات. به مانایه‌كی دی، بیانووی مان و ئاله‌تی به‌هێزبوونی بزووتنه‌وه‌ی كوردی شه‌ڕبووه له‌گه‌ڵ ده‌سه‌ڵاتی ناوه‌ند، هاوتا به‌خشینی قوربانی. چه‌ند لیستی قوربانیه‌كان زیادبوونایه، ئه‌وه‌نده‌ش پانتایی سۆز و جۆش Emotion به‌رفره‌ترده‌بوو له به‌رژه‌وه‌ندی بزووتنه‌وه‌كه و داهاتووی. به‌ڵام نامه‌كان پێمان ده‌ڵێین ئه‌م رۆژگاره سه‌ختانه له سه‌ر پشتی خه‌ڵكی نه‌دار و ناوه‌نده كۆمه‌ڵایه‌تیه هه‌ژاره‌كان بووه، هاوتا قوربانیه‌كانش هه‌ر له‌مان و له ریزه‌كانی ئه‌مان بووه. له‌م كڵاورۆژنه‌یه‌وه، نامه‌ی ژماره ٥٢، كه له ٢١ی نۆڤه‌مبه‌ری ١٩٨٩ بۆ كاك چاپوك (كه ئه‌و كات بۆ خوێندن له یه‌كێتی سۆڤیه‌ته) نێردراوه، ڕاشكاوانه گوزارشت له‌م راستیه ده‌كات: < چاپوك گیان راسته ئێمه به خاكه‌وه انسانین، به‌ڵام كورد كه‌بێ خاكه ئه‌وه‌یه مسئولی دڵسۆزی نییه، سوته‌مه‌نی شۆڕشه‌كه هه‌ر خه‌ڵكی زه‌حمه‌ت كێشه> (ل.١٧٦).\nله كۆتایدا، ناكرێت سوپاسی نوسه‌ری ئه‌م كتێبه و خه‌می مرۆڤانه‌ی نه‌كرێت كه ئه‌م نامانه‌ی به هۆشیاریه‌كی گه‌وره‌وه پاراستووه و ئه‌مڕۆ له دوو توێ ئه‌م كتێبه‌دا پێشكه‌شی خوێنه‌ر ولێكوله‌رانی ده‌كات. ئه‌م كتێبه هه‌ر بۆ خۆی ئه‌رشیڤ و كه‌رسته‌یه‌كی نایاب و دانسقه‌ی لێكۆڵینه‌وه‌یه، هاوتا هه‌ڵگری مێژوو و زاكیره‌ی هه‌م بزووتنه‌وه‌ی كوردی، هه‌مش ژیانی كوله‌مه‌رگی خه‌ڵكیه له سه‌رده‌می ترس و زوڵمی ڕژێمی به‌عسدا. به هه‌ر حاڵ، نوسه‌ر شتێكی باشی ده‌كرد، گه‌ر فه‌هره‌ستێكی بۆ كتێبه‌كه دابنایه، هاوتا جیاكردنه‌وه‌ی نامه‌كان به پێی كات و سه‌رده‌میان، یان به پێی بابه‌ت و ناوه‌ڕوه‌كیان. راسته له نامه‌ی ژماره په‌نجا و دووه‌وه زیاتر ئه‌و نامانه‌ن كه وه‌ك خوێندكار له یه‌كێتی سوڤیه‌ت له لایه‌ن هاوڕێكانیه‌وه به ده‌ستی ده‌گات، به‌ڵام له‌مه‌شدا تێكه‌ڵی و پێكه‌ڵی كراوه. بۆ نمونه، نامه‌كانی ژماره ٧١، ٧٣، ٧٤ و ٧٥ نامه‌ی ئه‌و سه‌رده‌مه‌ن كه نوسه‌ر هێشتا له ده‌شتی كۆیه‌یه. \nهه‌روه‌ك تێبینی ده‌كه‌ن ئه‌و رستانه‌ی له نامه‌كاندا وه‌رگیراون هه‌ڵه‌ی زمانه‌وانی و خاڵبه‌ندیان تێدایه. به‌ڵام من وه‌ك خۆیان نوسیوومه‌ته‌وه و مافی ده‌ستكاریكردنیانم به خۆم نه‌داوه.


مامۆستا ئاینییە دورخراوەكەی هەولێر: ئامادە نیم دەستی كەس ماچ بكەم - ئاوێنه\nلادرام لەبەرئەوەی بەرگریم لەمەزڵوم‌و چەوساوەكان‌و مافەكانیان كرد\nمامۆستا ئاینییە دورخراوەكەی هەولێر: ئامادە نیم دەستی كەس ماچ بكەم\nئەو مامۆستا ئایینیەی شاری هەولێر كە وەزارەتی ئەوقاف بڕیاری دورخستنەوەی دا، ئاماژە بەوە دەكات مینبەری مزگەوت ئەگەر حەق‌و راستی تێدا نەگوترێت وازبهێنیت باشترە، ئەو دەڵێت “ئامادە نیم دەستی هیچ كەسێك ماچ بكەم بۆ ئەوەی بگەڕێمەوە بۆ وتاردان”.\nئاوێنە: نادر كانی كوردەیی، ئەو مامۆستا ئایینییەی شاری هه‌ولێر كە هەفتەی رابردو بڕیاری دورخستنەوەی لەوتارخوێندنەوە درا، لەپەیجی تایبەتی خۆی لەتۆڕی كۆمەڵایەتی فەیسبوك دەڵێت “ئەوەی لەكەناڵەكان بڵاوكراوەتەوە كە ئێمەی لەسەر لادراوە راست نیە، بەڵكو لەبەرئەوەیە ئێمە بەرگریمان لەمەزڵوم‌و چەوساوەكان‌و مافەكانیان كردوە”.\nدەشڵێت “ئەگەر تاوەكو قیامەت لەوتاردان دوربخرێمەوە هیچ كاتێك ئامادە نیم داوا لەهیچ كەسێك بكەم یان دەستی هیچ كەسێك ماچ بكەم بۆ ئەوەی بگەڕێمەوە بۆ وتاردان، چونكە دەتوانم بانگەوازی بكەم‌و لەچەندین رێگەی دیكەوە كاری خۆم بكەم”.


ئارام ئه‌حمه‌د وه‌زیری كاروباری شه‌هیدان و ئه‌نفالكراوه‌كانی حكومه‌تی هه‌رێمی كوردستان به(خه‌ندان)ی راگه‌یاند: "دوای هه‌مواركردنه‌وه‌ی یاسای ماف و ئیمتیازی كه‌سوكاری شه‌هیدان، وه‌زاره‌تی كاروباری شه‌هیدان به‌هه‌ماهه‌نگی له‌گه‌ڵ وه‌زاره‌تی دارایی حكومه‌تی هه‌رێم سه‌رقاڵی چۆنیه‌تی جێبه‌جێكردنی ئه‌و یاساییه‌ن ، بۆ ئه‌مه‌ش هه‌وڵده‌ده‌ین رێنمایی بۆ جێبه‌جێكردنی ئه‌و یاسایه ده‌ربكه‌ین ، له‌گه‌ڵ پێداچونه‌وه به هه‌موو ئه‌و رێنماییانه‌ی پێشتر بۆ خزمه‌تكردنی كه‌سوكاری شه‌هیدان ده‌ركرابوو".\nئارام ئه‌حمه‌د وتیشی، به‌گوێره‌ی هه‌مواركردنی یاسای ماف و ئیمتیازی شه‌هیدان ، موچه‌ی وارسی شه‌هیدان كرا به شه‌هیدانه ، ئه‌ویش به‌گوێره‌ی ژماره‌ی شه‌هید ، كه پێشتر له خێزانێك ته‌نها موچه‌ی یه‌ك شه‌هید ده‌درا ، هه‌روه‌ها شه‌هیدانه‌كه به‌سه‌رجه‌م كوڕ و كچه‌كانی شه‌هید ده‌درێت ، ئینجا زه‌واجی كردبێت یان دامه‌زرابێت، بۆ ئه‌مه‌شیان پێشتر به‌مشێوه‌یه نه‌بوو.\nوه‌زیری كاروباری شه‌هیدان ئه‌وه‌شی خسته‌روو، هه‌ر به‌گوێره‌ی ئه‌و هه‌مواركردنه پێویسته حكومه‌تی هه‌رێم زه‌وی و مینحه‌ی دروستكردنی خانوو به كه‌سوكاری شه‌هیدی سه‌نگه‌ر بدات ، تاكو هاوشێوه‌ی كه‌سوكاری ئه‌نفاله‌كان خانووی خۆكرد دروست بكه‌ن ، كه ئێستا پێیان ده‌درێت .\nبه‌گوێره‌ی زانیاریه‌كانی وه‌زاره‌تی كاروباری شه‌هیدان له‌كاتی ئێستا نزیكه‌ی 70هه‌زار وارسی شه‌هید موچه له وه‌زاره‌تی كاروباری شه‌هیدان و ئه‌نفالكراوه‌كان وه‌رده‌گرن ، كه‌مترین موچه شه‌هیدی هاولاَتیه كه بڕه‌كه‌ی 300هه‌زار دیناره ، له‌كاتێكدا زۆرترین موچه هی شه‌هیدانی سه‌ركرده‌یه ، ئه‌وانیش له نێوان 2ملیۆن و 500هه‌زار دینار تا چوار ملیۆن دینار ده‌بێت.


کۆمپانیای ئەپڵ لەرێگەی بەرهەمە نوێیەکانی دەیەوێت داهاتی کۆمپانیاکەی بەرز بکاتەوە\nسەرەتا»جۆراوجۆر»راپۆرتی تەكنەلۆژی»کۆمپانیای ئەپڵ لەرێگەی بەرهەمە نوێیەکانی دەیەوێت داهاتی کۆمپانیاکەی بەرز بکاتەوە\nلەلایەن Othman Ahmed لە 09/04/2018 0 Comments\nكۆمپانیای ئەپڵ دەیەوێت لەرێگەی فرۆشتنی بەرھەمە نوێیەکانی ئاستی داھاتەكانی بەرزبكاتەوە و بەمەش ئەپڵ دەیەوێت ببێتە گەورەترین كۆمپانیا لە رووی زۆری داھاتەوە.\nپێگەی “ The verge “، لە نوێترین راپۆرتیدا ئاماژەی بەوە کردوە کە ئەپڵ لە داھاتێكی 1 ترلیۆن دۆلاری نزیكدەبێتەوە ،\nئەو کۆمپانیانەی کە تایبەتن بەرھەمھێنانی مۆبایل و ئامێرە ئەلیكترۆنییەكان ھەوڵی دەیانەوێت بەدەستخستنی داهاتی زۆر بازارەکان کۆنترۆڵبکەن ، راپۆرتەکان باس لەوە دەکەن کە لەمساڵدا کۆمپانیای ئەپڵ گەورەترین قازانجی کردوە وە نزیک دەبێتەوە لە یەک ترلیۆن دۆلار بەمەش دەبێتە گەورەترین و دەوڵەمەندترین كۆمپانیا لەسەر ئاستی جیھاندا.\nئەپڵ لەچاو ساڵانی تر هەرەکە لە بەرهەمەکانی ئایفۆن و ماکنتۆش و ئایپاد ..هتد توانیوتەتی داهاتی زۆر بۆ کۆمپانیاکە بەدەستبێنێت و توانیویەتی بەرهەمی نوێ لە مۆبایلەكانی بخاتە بازارەوە بازاڕەوە.\nهەر بەپێی راپۆرتێکی نوێ كۆمپانیای ئەپڵ سەروو 900 ملیار دۆلاری تێپەڕاندووە، لەماوەیەكی نزیكیكشدا دەبێتە خاوەنی یەك ترلیۆن دۆلار، ئەپڵ دەیەوێت خۆی بەسەر رکابەرەکانی سەربکەوێت و بازارەکانی جیهان کۆنتڕۆل بکات .\nپاش دەرچوونی ئایفۆن ئێکس لە ئێستادا کۆمپانیای ئەپڵی ئەمریکی دەیەوێت لەرێگەی بەرهەمە نوێیەکانی داهاتێکی زۆر گەورە کۆبکاتەوە .\nكۆمپانیای ئەپڵ لەماوەی رابردوو رایگەیاندوە، بەھۆی چاكسازی لە یاسای باجدا تا ساڵی “”2019 فرۆشی پشكەكانی دەگەیەنێتە 210 ملیار دۆلارو بەمەش ئەپڵ دەیەوێت بازاڕەكانی بەرووی پشكداراندا فروانتر بكات. وابریارە لەماوەی ئەمساڵدا زۆرترین بەرھەمی نوێ بخاتە بازارەكانی جیهانەوە.\nبابەتەكانی پێشووترلەڕێگەی unsend ی مێسنجەری فەیسبووک دەتوانی نامەی نێردراوی خۆت لای هاوڕێکەشت بسڕیەوە\nبابەتی دواتر چۆنیەتی سڕینەوەی ئەکاونتی instagram\nلەلایەن Ranja Hseen 29/03/2018\nكۆمپانیای نەورۆز بە ماوەیەكی كەم توانیوێتی جێگەی خۆی بكاتەوە لە نێو خەڵك و كۆمەڵگادا بە…


فیرعەون سەرپەرشتی لە سێدارەدانی سەدامی کردوە..\nدیمەنەکانی بەرەبەیانی یەکەم ڕۆژی جەژنی قوربانی ساڵی ٢٠٠٦ لە خەیاڵی زۆرینەی عێراقیەکاندا ناسڕێتەوە، چونکە لە وو ڕۆژەدا عێراقیەکان بە دەنگی هەواڵێکی گرنگ و مێژووی بەخەبەر هاتن کە کۆتایهێنان بوو بە دکیڕاتۆرێک کە ماوەی٢٤ ساڵ سەرۆک کۆمار بوو ئەویش سەدام حسین بوو\nئاماژەکانی لە سێدارەدانی سەدام:\nسەدام حسین لە بەرواری ٢٠٠٦/١٢/٣٠ لە کۆتا ڕۆژی ساڵدا لە سێدارەدرا ئەمەش ئاماژە بوو بۆ کۆتایهاتنی دەسەڵاتی ٣٦ ساڵەی بەعس لە عێراق و لە سێدارەدانیشی لە ڕۆژی یەکەمی جەژنی قورباندا بە شێوەیەکی هۆلیودی و سوکایەتی کردن بە جەستەکەی بۆ گەیاندنی ئەو پەیامەبوو کە سەدام وەک ئاژەڵ کراوە بە قوربانی و کە پێشتر سەدان. هەزار لە خەڵکی عێراقی بە ئەنفال و لە سێدارەدان و کیمیاوی لەناوبرد\nهەڕوەها لەڕووی یاسایی و عورفی دادوەری عێراقەوە ئەگەر سەدام تەمەنی بگەشتایەتە ٧٠ ساڵ لە سێدارەدانی ئەستەم بوو چونکە عورفی دادوەری ڕێگە بە جێبەجێکردنی سزای لە سێدارەدان نادات بەسەر کەسێکدا تەمەنی ٧٠ ساڵ بەرەوسەربێت\nکێ سەدامی لە سێدارەدا؟\n لە ساڵی ٢٠٠٦ دۆخەکە بۆ ئەمەریکیەکان ئاڵۆز و پڕ کیشە بوو چونکە لەلایەک شیعەکان لە ڕێگەی میلیشیکانی جەیشیمەهدی و سونەکانیش لە ڕێگەی میلیشیا سونەکانەوە دژی سوپای ئەمەریکا دەجەنگان و سیاسیەکانی شیعە و کورد و سونە ترسیان لەوە هەبوو ئەو دۆخە وا لە ئەمەریکیەکان بکات بیر لە گێڕانەوەی ڕژێمی بەعس بکەنەوە\nبەڵام ئەوە تەنها وەهم و خەیاڵێکی ئەو سیاسیە تازانە بوو کە ترسیان لە کورسی و دەسەلاتیان هەبوو بێ ئاگا بوون لەوەی ئەمەریکا پلانی کشانەوەی لە عێراق داڕشتبوو لە ساڵی ٢٠٠٦ بەهۆی زۆری زیانەکانی جەنگی عێراقەوە بۆیە دەبوو سەدام بە زوترین کات کۆتای بێبهێنرێت\nبەڵام پۆڵ بریمەر حاکمی سەربازی ئەوکاتی عێراق دەڵێ ئاگایان لە سێدارەدانی سەدام. نە بووە و دوای لە سێدارەدانی ئاگاداربوون لە سێدارە دانەکە، هەروەها نوری مالیکی سەرۆک وەزیرانی ئەوکاتی عێراق لە دیدارێکی تەلەفزیۆنی دا بێ ئاگای خۆی لە سێدارەدانی سەدام ڕادەگەیەنێت و دەڵێ ( لە سیدارەدانی سەدام تاوان بوو نازانم چۆن لە سێدارە درا)\nبەڵام دۆناڵد ڕامسفێڵدی وەزیری بەرگری ئەوکات ئەمەریکا گێڕانەوەیەکی جیاواز تری هەیە و دەڵێ ( ئێرانیەکان لە ڕێگای میلیشیاکانیانەوە سەدامیان لە سێدارەدا چونکە ترسیانلە گەڕانەوەی هەبوو، هەروەها ڕقێکی زۆری چەندین ساڵە لە نێوانیاندابوو.\nفیرعەون سەرپەرشتی لە سێدارەدانی سەدامی کردوە ..!\nبەپێی بەڵگەنامەیەکی نهێنی وەزارەتی دەرەوەی ئەمەریکا کە مێژوەکەی دەگەڕێتەوە بۆ ساڵی ٢٠٠٧، زاڵمای خەلیل زاد باڵوێزی ئەوکاتی ئەمەریکا لە عێراق داوای بینی منقژ ال فرعونی داواکاری گشتی دادگای کاتی تاوانەکانی کردوە کە سەر پەرشتیاری لەسێدارەدانەکەی کردوە\nزاڵمای لێی پرسیوە بۆچی لەئیستادا لە سێدارەدراوە و ئەوە کێشەی گەورە بۆ ئەمەریکا دروست دەکات چونکە سەدام دەیان هەزار لایەنگری هەیە ڕەنگە کاردانەوەیان هەبێت نناران\nلە وەڵامدا منقژ الفرعون بە زاڵمای خەلیل زادی ڕاگەیاندوە فەتوای لە سێدارەدان بۆسەدام دەرچوو بوو، و لەسەر ئەو کەسانەشی کە ئامادەی لەسێدارەدانەکەی بوون فیرعەون ڕایگەیاندوە ١٤ بەرپرسی باڵای حکومی و حیزبی بوون لە نیویاندا موفەق ڕوبەیعی ڕاوێژکاری ئاسایشی نیشتمانی عێراق.\nبەڵام بەڕای من ئەگەر گێڕانەوە و لێدوان و بەڵگەکان یەک بخەین دەگەینە ئەو ئەنجامەی ئەمەریکیەکان سەدامیان لە سێدارە نەداوە بەڵام دەیانویست کۆتای پێبهێنن بەجۆرێک هیچ بەرپرسیارێتیەک نەکەوێتە ئەستۆیان چونکە لە سێدارەدانی سەرۆکی وڵاتێک دەبوو بە هەڵەیەکی مێژووی و بەرپرسیارێتیەکی گەورە بۆ مێژووی ئەمەریکا\n هەر بۆیە ئاسان ترین ڕێگە کوشتنی سەدام بوو لەلایەن دوژمنەکانیەوە کە ئێران سەر سەخترینیان بوو، بۆیە ئەمەریکیەکان سەدام ڕادەستی میلیشیا شیعەکانی سەر بەئێران دەکەن. کە ئەوکات هیزێکی گەورەبوون لەناو حکومەت و لە گۆڕەپانی سیاسیدا، دڵنیابوو لەوەی لەماوەیەکی کەمدا سەدام لەناو دەبن و سیناریۆکەش وەک خۆی و لە نیمایشێکی هۆلیودی دا لە ٢٠٠٦/١٢/٣٠ جێبەجێکراو سەدام لە سیدارە درا.\n8/11/2019 11:52:51 PM\n← سەدام بۆچی لە کۆتا ڕۆژی ساڵ و لە یەکەم ڕۆژی جەژنی قورباندا لەسێدارە درا\n← ئایا ترەمپ کوردە ؟


مێژوو و فەلسەفەی بزووتنەوەی ژنان و خەباتێكی نوێ\nTuesday, 16 February 2016 06:52\nنوسین: سەرگۆڵ میرزای\nفرانسیس فۆكۆیاما دەڵێ :ژن لە پیاو بە بەزەییترە بەرامبەر بە مرۆڤ و بە حیكمەتترە لە بریاردان و لە تیوری بە مێینە كردنی دەسەڵاتی سیاسی داوای دەركەوتنی ژنان بۆ بەریوەبردنی كۆمەڵگا دەكات.\nبزووتنەوەی ژنان لەسەرەتاوە تا ئێستا سێ قۆناغ یان سێ جۆر لە بزووتنەوە و شێوە خەباتی بە خۆوە بینیوە كە بریتیە لە:\nبزووتنەوەی یەكەم: لەسەدەی 19 زایینی دەركەوت و ژنان داوای یەكسانی مافی سیاسی و یاساییان دەكرد و هەروەها لە هەڵبژاردنەكاندا داوای مافی یەكسانی دەنگدانیان دەكرد.\nبزووتنەوەی دووەم: ئەم بزووتنەوەیە لە دوای ئالووگۆرەكانی سیستەمی سەرمایەداری و شۆرشی پیشەیی لەوڵاتانی رۆژاوا خۆی نیشان دا و بەدوای ئازادی و رەهابوونی ژنان لە هەرجۆرە دەسەڵاتی پیاوانەی دەكرد و لەسەر بنەمای دژایەتی ژن و پیاو پێكهاتبوو .\nبزووتنەوەی سییەم:لە هەشتاكاندا درووستبوو و لەسەر بنەمای پلۆرالیزم یان فرەچەشنی بوو و داوای گواستنەوەی بەشێك لە خەباتی ژنانی بۆ بوارە هاوبەشەكانی لەگەڵ بزووتنەوە كۆمەلایەتیەكانی دیكەی دەكرد و بەدوای تێكەڵ بوونی بزووتنەوەی ژنان بوو لەگەڵ هەموو بەشەكانی كۆمەڵگا.\nماوەی دوو سەدە لە بزووتنەوەی ژنان بە ئامانجی لابردنی بەربەستەكانی پێشكەوتنی ژنان تێپەردەبێت،ئەم بزووتنەوەیە بە سەرهەڵدانی شۆرشی ژنان لە ساڵی 1848 لە ولایەتە یەكگرتووەكانی ئەمریكا و لە ساڵی 1903 لە بەریتانیا،تاكوو گەیشتن بە پاڵێوراوی لە هەڵبژاردنی سەروكایەتی و‌لایەتە یەكگرتووەكان لە ساڵی 2008 و گەیشتن بە پۆستی وەزیری دەرەوەی ولایەتە یەكگرتووەكان لە ساڵی 2009 (هیلاری كلینتۆن)مێژوویەكی درێژ لە خەبات وچالاكی ژنان پیشان دەدات . لە هەموو دونیادا بە پێی جێگەو پێگەی جوگرافیایی وشێوازی حوكمرانی وكولتووری وڵاتەكان پرسی ژنان و كێشەكانیان جۆراوجۆر و جیاوازەو ژنان لە هەر ولاتێكدا بەربەستی تایبەت بە خۆیان هەیە ،بەم پێناسەیە دیارە پرسی ژنان پرسێكی جیهانیە كە بۆ یەكەم جار لە ولاتە پێشكەوتووەكاندا كەوتۆتە بەرچاوو زۆر چالاكی بۆ لابردنی بەربەستەكانی بەردەم ژنان كراوەو لە لاپەرەكانی مێژوودا تۆمار كراوە.و رێكەوتننامەو بڕیارە نێودەوڵەتییەكان لە سەر مافی ژنان ئەمە دەسەلمێنێ. لە ئێران وبە تایبەتی كوردستانی بندەستی، پێش شۆرشی گەلانی 57 بە حوكمی پاشایەتی و بوونی سیستەمی فئودالی و دەرەبەگایەتی و بە هۆی دانانی یاسای دژە ژن و مەرجگەلێ لەبەردەم ژناندا ،ژنان نەیانتوانیبوو بە شێوەیەكی پێشكەوتوو وەكوومرۆڤێك كەسایەتی خۆیان بنوێنن،بۆیەهاوشان وهاورای خەڵكانیتر لە هەنگاوەكانی شۆرش بەشداریان كرد بەو هیوایە كە دەرگایەكی نوێیان لەكۆمەڵگادا بۆ بكرێتەوەو بە مەبەست و ئامانجی(مافی یاسایی، پەروەردەیی، دەو‌ڵەتداری) خۆیان بگەن،مەخابن كە ئەم سیستەمە نوێیە(كۆماری ئیسلامی) نە تەنیا لە ئاراستەی خواستی ژناندانەبوو،بەڵكوولە یەكەم رۆژەكانی دەسەڵاتداریی خۆیەوە بە شێوەیەكی ئاشكرا، دژە مرۆیی خۆی دەرخست ونە تەنیا خەڵكی دڵخۆش بە گۆرانكاری نەكرد بەڵكوو سیستەمێكی توتالیترودیكتاتورو حۆكمرانییەكی دواكەوتوو و چەقبەستووی هاوردە مەیدانەوە( سەركەوتنی دەسەلاتی ئایینی بەسەر هێزە پێشكەوتووخوازەكاندا)بەم هۆیە هیوایەك بۆ ژنان نەمایەوه و بەهۆی ئەم تەنگ و چەڵەمانەوە هەم ژنان وهەم كۆمەڵگا زۆرتر تووشی خەفەقان وسەركوت بوونەوە .\nو لەم شەوەزەنگەدا بەسەرهەڵدانی ئاشكرا بوونی خەباتی كۆمەڵە،بەبیركردنەوەیەكی چەپ و نوێ،(پاڵپشت و لایەنگری هەژاران و زۆڵم لێكراوانی كۆمەڵگا) هەموو چینەكان هاتنە مەیدانی خەبات و وەك سیاسەتێكی نوێ و مرۆڤ دۆستانە كۆمەڵە ژنانی هاوردە مەیدانی خەباتەوە ویەكەم دەستەی ژنانی لە پاییزی ساڵی1361لە ئاوایی ئاجیكەند سەر بە ناوچەی بوكان چەكداركردەوه كەخۆدی ژنانی ئەو پەلە فەرماندهی سیاسی ونیزامی پەلەكەیان لە ئەستۆ بوو،بەم شێوەیە خەباتی ژنان تێكەل بوو بە خەباتی جەماوەری و نەتەوەیی وسازمانی و رێكخراوەیی ، و ژنانیش بۆ یەكەم جار كۆمەڵەیان وەك پەناگایەك بۆگەشتن بە مافەرەواكانی خۆیان هەڵبژارد.بەوتەی منتسكیو پلۆرالیزم یان فرە چەشنی لە كاتێكدا كاریگەرە كە لەنێوان ئەندامانی حزب و سەندیكا و ئەنجومەن و تەنانەت كەسایەتیە ئایینیەكان هەلسووكەوتی هێورانە باوبێ و ئێمەش ئەم روانگە پەسەند دەكەین بۆ بەهێزتربوونی بزووتنەوەی ژنان ،بەشێوەیێ كە ژنان بە هەڵسووكەوتی شیاوی خۆیان گەشە بە خەباتی خۆیان بدەن. بۆچوونەکان 0 بۆچون بۆچونی خۆت بنوسە تکایە بۆ ناردنی بۆچونەکەت ، هەموو بەشەکان بە دروستی پڕ بکەوە ناو: ئیمەیڵ: دەقی کۆمێنت:


خه‌ڵكی هه‌ڵه‌بجه: پارچه‌ی فڕۆكه چی لێ بكه‌ین فڕۆكه‌وانه‌كه‌مان ده‌وێ\nله ساڵیادی كیمیابارنی شاری هه‌ڵه‌بجه، ئه‌و فڕۆكه‌یه‌ی بۆردومانه‌كه‌ی پێ كرا، وه‌ك یاداشتێكی تاڵی شاره‌كه، برایه‌وه هه‌ڵه‌بجه، به‌ڵام خه‌ڵكی شاره‌كه ده‌ڵێن، ئێمه فڕۆكه‌وانه‌كه‌مان ده‌وێ بۆ ئازاد كرا.\n"تاریق ڕه‌مه‌زان عه‌زاوی" ناوی ئه‌و فڕۆكه‌وانه‌یه كه به فه‌رمانی "عه‌لی حه‌سه‌ن مه‌جید" فڕۆكه‌كه‌ی له به‌یانیی ڕۆژی 16ی ئادار/ مارسی ساڵی 1988 به‌ره‌و شاری هه‌ڵه‌بجه هه‌ڵفڕاند و چی گازی ژه‌هراویی كیمیایی پێ بوو، به‌سه‌ر خه‌ڵكی ئه‌و شاره‌دا هه‌ڵی ڕشت و له ئاكامدا پێنج هه‌زار كه‌ش شه‌هید بوون و نزیكی 10 هه‌زاری تریش بریندار بوون كه تا ئێسته‌یش زۆربه‌یان له دۆخێكی ته‌ندروستیی خراپدان و خاكه‌كه‌شی هێشتا كاریگه‌ریی ئه‌و ژه‌هره‌ی پێوه‌یه.\nڕۆژی 21ی كانوونی یه‌كه‌م/ دیسێمبه‌ری 2008، له كاتی دانیشتنی یه‌که‌می دادگاییکردنی "تاریق ڕه‌مه‌زان"، دادگه‌ی گشتیی له به‌غدا، نووسراوی ئاسایشی گشتیی سلێمانی پێ گەیشت كه گوایه تاوانباره‌كه له گرتووخانه‌یه‌كی ئه‌وان هه‌ڵاتووه. دواتریش ئاشکرا بوو کە لەلایەن ئاسایشی سلێمانییەوە ئازاد کراوە و بە ڕێزەوە رەوانەی دەرەوەی وڵات کراوە.\nئێسته دوای ئه‌وه‌ی خه‌ڵكی هه‌ڵه‌بجه زانییان ئه‌و تاوانباره له‌به‌رده‌ست كورددا بووه له سلێمانی به‌ڵام هیچ دادگاییه‌كی نه‌كراوه و كاتێكیش دادگایی ده‌كرێ، پێش ئەوەی بە سزای حۆی بگات ئازادی دەکەن، ده‌پرسن ده‌بێ ئه‌وه چۆن كرا بێ و ده‌شڵێن ئێمه فڕۆكه‌وانه‌كه‌مان ده‌وێ، چی له پارچه ئاسن بكه‌ین.


دەربارەی ئێمە | Dama\nڕێکخراوێکی بێ قازانجی ناحکومی ناوخۆیی عێڕاقییە کە دامەزراوە لە هەولێر-کوردستانی عێڕاق ، لەسەر بنەمای خزمەت کردن ، پشتگیری کردن و هاندانی کۆمەڵگە و ئاوارەکانی عێراق . ئامانجی داما دابینکردنی باشترین جۆری خزمەتگوزاری پزیشکییە بۆ ئەو تاکانەی بێ بەشن،هەروەها بڵاو کردنەوەی هۆشیاری دەربارەی ژیانێکی تەندروست و رێگریکردن لە نەخۆشی.\nپێشکەشکردنی خزمەتگوزاری پزیشکی و تەندروستی بۆ هاوڵاتی و نیشتەجێبووانی عێراق، بۆ هاندانی هۆشیاری تەندروستی لەسەر بنەمای ناسودمەندی ، وە هەروەها پێشکەشکردن و بڵاوکردنەوەی ماددەی ناخۆراکی وەک بەشێک لە خزمەتگوزاری تەندروستی، هەروەها باشترکردنی لێهاتویی ئەو تاکانەی لە بەشی پزیشکی کاردەکەن، بۆ ژیان لە ژینگەیەکی تەندروست و پارێزراو .\nگەیشتن بە هەموو ئەندامەکانی کۆمەڵگە کە پێویستییان بە خزمەتگوزاری پزیشکییە ، وە دابینکردنی خزمەتگوزاری تایبەت بۆیان ، هەروەها پاراستنیان لە نەخۆشی و پەتا. سەرەڕای ئەوەش، بڵاوکردنەوەی ئەم خزمەتگوزارییانە لە کوردستانی عێراق، و گواستنەوەی زانیاری پزیشکی مۆدێرن و پەرەسەندو بۆ هەموو پسپۆرە پزیشکەکان، بۆئەوەی داما دەورێکی لایەنگری هەبێت لە کەرتی گشتی رێکخراوەکان\n,من پزیشکی گشتی دەرچووی زانکۆی سلێمانیم\nد.طارق سامی جراح\nمن پزیشکی ددان دەرچووی زانکۆی بەغدادم\nمحمد خالد میرانی\nمن ئەندازیار دەرچووی زانکۆی بەغدادم. Click here for more details


زانیاری لەبارەى ئەو ژن و مێردەى لەڕوداوەکەى ئەمڕۆى ئاغجەلەر سوتان\n2020.11.20 - 19:56\nئێوارەی ئەمڕۆ لەسەر ڕێگای سەرەکی ناحیەی ئاغجەلەر - گوندی گۆپتەپە لە ڕوداوێکی هاتوچۆدا سێ کەس گیانیان لەدەستدا کە دوان لە قوربانیەکان هاوسەرن و لە ئۆتۆمبیلەکەیاندا سوتاون .\nشڤان گۆپتەپەیی، هاوڕێی ئەو کوڕەى کە لەڕوداوەکەدا لەگەڵ هاوژینەکەى سوتان و گیانیان لەدەستدا بە "ناس کورد"ى ڕاگەیاند "ئەو ژن و مێردەى کە لە روداوەکەدا گیانیان لەدەستدا و سوتان ناویان محەمەد سابیر (22 ساڵ) و کۆچەر لەتیف (20 ساڵ)، ماوەى چوار مانگە هاوسەرگیرییان کردووە".\nوتیشی :"محەمەد لەگەڵ هاوسەرەکەیدا ئەمڕۆ بەمەبەستی سەردانی چونەتە ناحیەی تەکیە و قەزای چەمچەماڵ و ئێوارە دوای گەڕانەوەیان لە ڕێگا توشی ڕووداوی هاتوچۆ بوون بەهۆیەوە هەردووکیان گیانیان لەدەستدا و لە ئۆتۆمبیلەکەیاندا سوتان ".\nئەو هاوڕێیەى محەمەد رونیکردەوە، محەمەد دەرچوی زانکۆیە و دانەمەزراوە و لە کارگەی ئاسن لە سنوری کانی شەیتان کارى دەکرد و ماڵی لە گوندی گۆپتە بوو".\nپێشتریش هێمن بەهجەت بەڕێوەبەری ناحیەی ئاغجەلەر بۆ ناس کورد وتی :" لە نێوان ناحیەی ئاغجەلەر و گوندی گۆپتەپە نزیک گوندی عەسکەر دووئۆتۆمبیل لە جۆرەکانی (نیسان پیکاب تاک و ئۆپڵ ) پێکیاندا داوە و بەهۆیەوە سەرنشینانی ئۆتۆمبیلی ئۆپڵ کە ژن و پیاوێک بوون سوتاون و لە ئۆتۆمبێلی بەرامبەریشدا کەسێک گیانی لەدەستداوە و کەسێکی تر بریندارە"\nوتیشی " سەرنشینانی ئۆتۆمبیلە نیسانەکە ڕەوانەی نەخۆشخانەی چەمچەماڵ کراون ، بەڵام بەهۆی گڕگرتن و سوتانی سەرنشینانی ئۆپڵەکەوە ئێستا سەقاڵی بڕینەوەی ئۆتۆمبیلەکەین بۆ ئەوەی تەرمەکانیان دەربهێنین "


ئەمریکا چەندین دامەزراوەی ژێر فەرمانی خامنەیی خستە لیستی سزاکانییەوە – کوردی – RojNews.News\n14/01/2021 - 10:10:51 am\nوەزارەتی خەزێنەی ئەمریکا دوو کەسایەتی و ١٦ دامەزراوەی ئێرانی خستە لیستی گەمارۆکانییەوە کە لەژێر فەرمانی ڕێبەری ئایینی ئێران دان.\nئێوارەی دوێنێ، وەزارەتی خەزێنەی ئەمریکا، بە تۆمەتی سەرکوتی سیستماتیکی خۆپیشاندەران و دژبەرانی دەسەڵات و هەروەها دەستگرتن بەسەر ماڵ و مۆڵکی کەمینە ئایینییەکان، سزای خستەسەر چەندین دامەزراوەی ژێر فەرمانی عەلی خامنەیی ڕێبەری ئایینی ئێران.\nبەپێی ڕاگەیەندراوەکەی وەزارەتی خەزێنەی ئەمریکا، دامەزراوەکانی “ئاستانی قودسی ڕەزەوی” و “ناوەندی جێبەجێکاری فەرمانی ئیمام” لەو ١٦ دامەزراوەیەن کە سزایان خراوەتەسەر ئەوەش بەهۆی داگیرکردن و دەستگرتن بەسەر ماڵ و مۆڵکی کەمینە ئایینییەکانی ئێران و خۆپیشاندەرانی ناڕازیی ئەو وڵاتە.\nوەزارەتی خەزێنەی ئەمریکا دوو کەسایەتی نزیک لە ڕێبەری ئێران، واتا؛ ئەحمەد مەرڤی سەرۆکی ‘دامەزراوەی ئاستانی قودسی ڕەزەوی’ و محەمەد موخبر سەرۆکی ‘ناوەندی جێبەجێکاری فەرمانی ئیمام’ی خستووەتە لیستی سزاکانییەوە.\nهەروەها ١٤ دامەزراوە و کۆمپانیای گرێدراوی ئەو دوو دامەزراوە سەرەکییەش سزایان خراوەتەسەر، هەر بەو تۆمەتانەی سەرەوە و بۆ بەشداری لە سەرکوتی توندوتیژی خۆپیشاندەران و هاوکاری لەگەڵ سوپای پاسدارانی ئێران.\nبەپێی ئامارەکان، بەراورد دەکرێت، دامەزراوەکانی “ئاستانی قودسی ڕەزەوی” و “ناوەندی جێبەجێکاری فەرمانی ئیمام”، لەگەڵ “ناوەندی هەژاران” و “بڕیارگەی خاتەم ئەنبیا” سەربە سوپای پاسداران، لە ئێستاد زیاتر لە نیوەی ئابوری ئێران کۆنترۆڵ دەکەن.\nوەزارەتی خەزێنەی ئەمریکا لە ڕاگەیەندراوەکەیدا بە ئاماژەدان بەوەی کە ئەم دامەزراوانەی لەژێر فەرمانی خامنەیی دان و دەستیان گرتووە بەسەر ئابوری ئێران دا و بوونەتە هۆی گەندەڵی بەربڵاو لەو وڵاتە، ڕایگەیاند: ئەمریکا بەردەوام دەبێت لە سزادانی ئەو کەس و دامەزراوانەی، بە هەژارکردنی گەلانی ئێران خۆیان دەوڵەمەند دەکەن.\nجێگای ئاماژەیە، لە کاتێکدا خەڵکی ئێران لە دۆخێکی ئابوری خراپدان و بێکاری و هەژاری سەرتاسەری ئەو وڵاتەی بە ڕۆژهەڵاتی کوردستانیشەوە گرتووەتەوە، تەنیا یەکێک لە دامەزراوەکانی ژێر فەرمانی خامنەیی (ناوەندی جێبەجێکاری فەرمانی ئیمام)، خاوەن ٩٥ ملیارد دۆلار سەرمایەیە.\nحزبەکانی کەرکوک چاوەڕێی وەڵامی پەدەکەن\nماوەی ٤٩ ڕۆژە زیندانیان دژی گۆشەگیریی لە مانگرتندان


10/08/2020 | 315 جار خوێندراوەتەوە\n- وەکچۆن چاکسازیی حکومەت، ئەبێ لەسەر حسابی گەندەڵی و گومرگ و نەوت و بندیواربێ، نەك لەسەر حسابی موچەخۆری ڕاستەقینە. بە هەمان شێوە دەرونناسێکیش کە باسی دەروونی شێواوی ئینسانەکان ئەکات، نابێ قسەکەی ئەویش لە شڵەژانێکی دەروونییەوەبێ و شڵەژانێکی دەروونییشی لێبکەوێتەوە!\n- یەعنی پێشمەرجی کردەیەکی چاکسازیی، ئەوەیە کە کردەکە خۆی چاکبێ و خراپ نەبێت. کە خراپبوو ئیتر ئەوە دەرمان نیە، دەردێکی ترە. ئەوە کێشەكە ناکا بە سفر، بەڵکو ئەیکا بە دوو. ئەوە نامانباتە ناو چارەسەر، بەڵکو ئەمانداتە دەست کێشەیەکی تر. کێشەی ئێمەش، کێشە یەکەمەکان نیە، کێشە دووەمەکانە. چونکە کێشەی دووەم، هەمیشە لەبری چارەسەر دێت!\n- کێشەی ئێمە هەر ئەو کێشانە نین کە هەن، بەڵکو ئەو چارەسەرانەشن کە بۆ ئەو کێشانە هاتوونەتە مەیدان. ئاخر لە غیابی هۆشیاریی ئێمەدا، ئەمانیش هەر کێشەن و کێشەیەکی خراپتریش. چونکە ئەوەی یەکەم کێشەیەکی دیارەو ئەزانیت کە کێشەیە، بەس ئەمەی دووەمیان کێشەیەکی نادیارو فریودەرەو وائەزانیت چارەسەرەو واش نیە. خراپترین شتی کێشەی دووەمیش، هەر ئەوەنیە کە خۆی کێشەیەو چارەسەر نیە، بەڵکو ئەوەیە کە کێشەی یەکەمیش ئەپارێزێ و ئەیهێڵێتەوە. لێرەشەوە ئیتر ئێمە لەبری دۆخی چارەسەر، ئەکەوینە ناو دۆخی جووتکێشەیی یان فرەکێشەییەوە!\n- مەسەلەن ڕەوتی مەلایی کێشەیەو ڕەوتی جەلالی دێت وەکو چارەسەرێك بۆ ئەو کێشەیە. کەچی پەنجا ساڵە، ڕەوتی مەلایی هەر وەکو خۆیەتی و ڕەوتی جەلالیشمان ناوەتە بانی! مەسەلەن دەسەڵاتی ئێمە خراپەو موعارەزە دێ بۆ باشکردن. دەی دوای دە ساڵ، دەسەڵات خراپتربووە باشترنەبووە، موعارەزەش لەبری ئەوەی کە ببێ بە "باشی بەدیل"، بووە بە "خراپی تەریب"!\n- یان مەسەلەن کۆمەڵگا پڕە لە بانگخوازو بانگخوازیش لە کورترین پێناسەدا، ئەو کەسەیە کە ئەخلاق کورتئەکاتەوە لە سێکسدا. باشە گریمان ئەخلاق سێکسە. دەی خۆ زۆریی بانگخواز سێکسی کەمنەکردۆتەوە. بەڵکو لەڕاستیدا کۆمەڵگای ئێمە، هەرگیز بەقەت ئێستا بانگخوازی تیانەبووەو هەرگیزیش بەقەت ئێستا سێکساویی نەبووە! دەی ئەگەر ئەخلاق سێکسبێ و بانگخوازیش مامۆستای ئەخلاقبێ، ئەبوو لە وجودی ئەو هەموو بانگخوازەدا سێکس لە پاشەکشێدابووایە، نەکئەوەی وەکو بورکان بتەقێتەوەو کۆمەڵگا بتەنێ! (ئەمەوێ بڵێم، ئەو دیدە "سێکس سەنتەرەی" بۆ ئەخلاق هەیە، خۆی نائەخلاقییەو خۆی کێشەیە، بۆیە نەبووە بە چارەسەر.)\n- ئاخر ئەخلاق لە سێکس گەورەترەو کاتێ بچوکی ئەکەیتەوە لە سێکسا، ئیتر تۆ لە خودی ئەخلاق ئەدەیت و کۆی بەها ئەخلاقییەکان فەرامۆش ئەکەیت بۆ سێکس. کاتێکیش ئەم بەهایانە پاشەکشێ ئەکەن، ئیتر ئەکەوێنە ناو دۆخی فەسادەوە بە فەسادی سێکسیشەوە!\n- یەعنی "فەسادی سێکسیی"، نەتیجەی نەبینینی ئەخلاقە لە وێنە گەورەکەیداو نەتیجەی بە سێکسکردنی ئەخلاق و بە ئەخلاقکردنی سێکسە، نەك نەتیجەی خودی کردەی سێکس! ئاخر ئەگەر وێنە گەورەکەی ئەخلاق ئامادەبێ، ئیتر خیانەت و درۆو هەڵخەڵەتەکاندن و قۆڵبڕین ئابڕوبردن.. نابێ و سێکسیش لەناو ئەمانەدا فەسادە، نەك لە خودی خۆیدا.\n- نە ئەخلاق چەپاندنی سێکسەو نە ئازادی بەرەڵاکردنی سێکسە. لێرەدا ئەخلاق و ئازادی هیچیان خۆیان نین، چونکە لێرەدا هەردوکیان لەسەر سێکس دامەزراون و هەردوکیان مەحکوم و دیلی سێکسن. دەی ئەخلاق و ئازادی سەر بە بەشە مرۆییە باڵاکەی ئێمەن و سێکسیش سەر بە بەشە نزمە غەریزییە ئاژەڵییەکەی ئێمەیە. باڵایی و مرۆیی ئێمەش نابێ نزمایی و ئاژەڵیی ئێمە حوکمی بکات!\n- مرۆڤی ئازاد ئەوەنیە کە سێکس ئەکات، ئەوەیە کە دیلی سێکس و نیەو تەنیا لەناو ئازادیدا ئەیکات. مرۆڤی بەئەخلاق ئەوەنیە کە سێکس ناکات، ئەوەیە کە دیلی سێکس نیەو تەنیا لەناو ئەخلاقدا ئەیکات. ئەوەی کە دیلی کردنی سێکسەو ئەوەی کە دیلی نەکردنی سێکسە، هەردوکیان دیلی هەمان شتن و هەمان گرێیان هەیەو هەر خەیاڵیان لای سێکسەو هەر لەوێوە بۆ دنیا ئەڕوانن!\n- ئەوەی کە لەناو ئازادیدا سێکس ئەکا، هەمان ئەوەیە کە لەناو ئەخلاقدا ئەیکاو ئەوەش کە لەناو ئەخلاقدا سێکس ئەکا، هەمان ئەوەیە کە لەناو ئازادیدا ئەیکا. هەردوکیان لەوەدا ئازادن کە دیلی غەریزە نین و هەردوکیان لەوەدا بەئەخلاقن کە ئازادن. هەردوکیان هۆشیارییان سەرخستووە بەسەر غەریزەداو بەمەش هەردوکیان هەم ئازادن و هەم بەئەخلاق. ئاخر چ ئەخلاق و چ ئازادی، هەردوکیان هەر لەوێدا هەن، کە هۆشیاریی سەروەرەو هەردوکیشیان هەر لەوێوە لێیان ئەدرێ، کە غەریزە سەرکەوێ بەسەر هۆشیاریدا.\n- ژیانی ئازاد هەمان ژیانی ئەخلاقییەو ژیانی ئەخلاقیی هەمان ژیانی ئازادە. هەردوکشیان ژیانە لەناو هۆشیاریدا. نە بێ ئازادی ئەتوانی ئەخلاقیی بژیت و نە بێ ئەخلاق ئەتوانی ئازادانە بژیت. یەعنی "ئەخلاق و ئازادی" لە عەقڵداو لە باڵاییدا، یەكن و هەمان جەوهەرو مانان، بەڵام لە نزماییداو لە غەریزەدا، بەپێ ی حەزی خۆمان، پێناسەو مانای تریان بۆ دائەتاشین. مەسەلەن ئازادی ئەکەین بە کردنی سێکس و ئەخلاقیش ئەکەین بە نەکردنی!\n- بۆ تێگەیشتن لە "ناچارەسەر"و کێشەی دووەم، واز لە نمونەی جەلالی و مەلایی و دەسەڵات و موعارەزەو بانگخوازو سێکس بێنە، لە هەموو ئەو نمونانە وازحتر ئێمەین "بەکارهێنەرانی فەیسبوك". سەیرکە هەموو لێرەوە ئەمانەوێ چاکیکەین، بەڵام بەچی؟ بە جوێن و بە ڕق و بە یەکترشکاندن و بە هاتوهاوار.. دەی ئەمە نەك هیچی چاکنەکرد، بەڵکو زۆر شتیشی خراپکردو خۆی بوو بە کێشەیەکی تری دنیای ئێمەو پێویستی بە چارەسەرە!!\n- لەڕاستیدا ئینفیعالات و قسەفڕێدان، سەر بە بەشە غەریزی و عاتفییەکەمانەو ناهاوسەنگە. ئێمە بۆئەوەی هاوسەنگبین، ئەبێ بیربکەینەوەو سەرکەوین بۆ بەشە عەقڵیەکەی خۆمان. ئاخر هاوسەنگی ئەکەوێتە ئەوێوەو ئێمەش ئەبێ بچینە ئەوێ و لەوێوە قسەبکەین، بۆئەوەی قسەکانمان هاوسەنگبێ و هەڵچوون و حاڵەتێکی عاتفی نەبێت.\n- هەر هەمان شت، دوای بیرکردنەوەو لە عەقڵدا، ئەکرێ هاوسەنگبێ و هەر هەمان شت، پێش بیرکردنەوەو لە غەریزەو عاتیفەدا ناهاوسەنگە. لە هاوسەنگیدا، هەر هەمان قسەکەی مامۆستا کەریم، بە جۆرێك ئەکرێ، کە بچێتە خزمەت چارەسەرو خۆی نەبێت بە کێشەیەکی تر!\n- ئێمە وەکچۆن هەمیشە هەناسە ئەدەین، ئەبێ ئاواش هەمیشە بیربکەینەوەو فلتەری عەقڵمان ئامادەبێت. بۆئەوەی لە کەشێکی عاتفیداو بەناوی چارەسەرەوە، "کێشە دووەمەکان" بەسەرماندا تێنەپەڕن و نەکەوینە نێوان بەرداشی کێشەی یەکەم و دووەمەوەو بمانهاڕن!\n- ئینجا مامۆستا کەریم، ساڵانێکە خزمەت و قسەی باش ئەکاو کفر نیە ئەگەر هەڵە بکاو ڕەخنەی لێبگیرین، بەڵکو ئەوە حاڵەتە دروستەکەیە بۆ ئێمەو بۆ ئەویش. بەڵام کفرە بیشکێنین و بە ڤیدیۆیەکی دوو دەقەیی هەموو تەمەن و خزمەت و کەسایەتی ئەو زەربی سفر بکەین. کفریشە ئەو خۆی داوای لێبوردن نەکاو قسەکانی لە سیاقێکی باشتردا دانەڕێژێتەوە!\nدەی خۆ کفر نابێ، ئەگەر بڵێ شتەکە هەیەو بیستومە، بەڵام وروژاندن و زەخماندنی بەو جۆرە، باش نیەو من لەوێدا لە دۆخی ناهاوسەنگی و هەڵچوندابووم و (هەڵەبووم).\n- جا گەورەترین گرێ و کێشەی ئێمە، ئەو (من هەڵەبوومەیە). ئەوەش هەر سیاسییەکان نین کە پەنجا ساڵ لەسەر هەڵەیەکی خۆیان سورن و خەڵك ئەدەن بەکوشت. بەڵکو ئەوە هەموومانین منو تۆشین. ئەرێ قەت ڕۆشنبیرێكیش لە کتێبێك یان لە مەقالێكی خۆی داوای لێبوردنی کردوە؟ ئەرێ قەت باوك داوای لبوردنی لە مناڵ کردوە؟ ئەرێ مامۆستاو مەلاو سەرۆك خێڵ و سەرۆك حیزب و سەرنوسەرو هەموو منەکانی تری کۆمەڵگا، قەت دانمان بە هەڵەی خۆماندا ناوە، یان هەمیشە پەنجەی تۆمەتمان ڕووی لەویترە؟\n- "هەڵە" تایبەتمەندییەکی ئینسانییە، نەك تایبەتمەندی چیانەیەتی. (هەڵەکردن و داننان بە هەڵەو داوای لێ بوردن) مامۆستاو تەلەبە بۆ هەردوکیانە وەکو مرۆڤ، نەك تەنیا بۆ تەلەبەکەبێ و مامۆستا لەوە بەخشرابێ بە حوکمی پێگەکەی!\n- سەیرکە چی سەرکردەی شاخمان هەیە، خوێنەوارو نەخوێنەوار، هەمووی کتێبێکی یاداشتی نوسیوە. هەمووشی مەسەلەکە هەر کێشەکانی شاخەو لە هەمووشیا نوسەر خۆی بێخەتایەو خەتابار ئەوانیترن. تاکە شتێك کە لە یاداشتی هیچیاندا نیە (من هەڵەبووم و داوای لێبوردنە) لەکاتێکا ئێمە بۆ بنیاتنانی ئێستاو داهاتوومان، وە بۆ یەکترقبوڵکردن و ئاشتی و پێکەوەژیان، لەو مێژووە هەر ئەوەمان پێویستەو ماباقی شتەکان، هەر گەرمکردنەوەی ڕق و دەمەزەردکردنەوەی عوقدەو هێنانەوەی شەڕەکانی دوێنێیە بۆ ناو ئێستا!\n- کێشەی ئێمە ڕێك ئەوەیە کە کێشەی یەکەممان هەیەو ناگەین بە چارەسەر، بەڵکو ئەگەین بە کێشەی دووەم. هۆکارەکەشی ئەو (ئەوەیە) کە ئەبێ بیکەین بە (من)!\n"چارەسەر" لەخۆتدایەو لەوەدایە کە پێش هەر شت، خۆت ببینیت. "کێشە"ش لەوەدایە کە هەر خەریکی نادیدەگرتنی خۆت و داکوتینی ئەوبیت.\n- مەبەستم ئەوەنیە کە هیچ قسەیەکمان لەسەر یەکتر نەبێ و (ئەو) مەزوع نەبێت. نا واناڵێم، چونکە دواجار فەزای گشتی هی هەموومانەو هەمووشمان لەوێدا کار لە یەکتر ئەکەین. بەڵکو مەبەستم ئەوەیە سەرەتا سەیری خۆت بکەیت و کە سەیری ئەویشت کرد، دوای سەیرکردنی خۆت بیکەیت، نەکئەوەی هەمیشە تیرو توانج و چاوت هەر لەسەر ئەوبێ و خۆت بپەڕێنیت. دەی ئەمەی دووەمیان هەرگیز نابێ بە چارەسەر، چونکە خۆی کێشەیە!\n- عەقڵی "ئەوشەیتانی" چارەسەر ناهێنێ، بەڵکو ڕق و شەڕو کێشەی دووەممان بۆ دروستئەکا. عەقڵی "خودڕەخنەیی" ئاشتی و پێکەوەژیان و چارەسەرمان ئەداتێ، چونکە چارەسەر بە خۆداچوونەوەیە نەك بەواچوونەوە.


ماڵپەری فیردەوس | حوکمی عەیبدار بوونی ئاژەڵی قوربانی دوای کڕین ؟\nسەردێری پرسیار:حوکمی عەیبدار بوونی ئاژەڵی قوربانی دوای کڕین ؟\nبەرواری دانان :2019-08-03 کۆدی پرسیار:1354\nپرسیار : حوکمی عەیبدار بوونی ئاژەڵی قوربانی دوای کڕین ؟\nوەڵام : زانایان دەڵێن عەیبدار بوونی ئاژەڵی قوربانی دوو حالەتە :\n(١) ئەگەر عەیبدار بوونەکە بەھۆی کردەوەی کەسەکە بێت یان کەمتەرخەمی کەسەکە بێت ، لەم حالەتە دەبێت ئاژەڵێکی تر لە شوێنی بکەیتە قوربانی .\n(٢) ئەگەر عەیبدار بوونەکە بەھۆی کردەوەی کەسەکە نەبێت یان کەمتەرخەمی کەسەکە نەبێت ، لەم حالەتە دروستە سەرببڕیت و بکەیتە قوربانی و بە قوربانی حساب دەکرێت .\nابن قدامە ڕەحمەتی خوای لێ بێت دەفەرمووێت : (( ئەگەر قوربانی دیار کرد و سەلامەت بوو لە عەیب ، پاشان تووشی عەیبێک بوو مانع بێت بۆ قبول بوون ، پاشان سەری بڕی بۆی بە قوربانی حساب دەکرێت ، نقل کراوە لە عطاء و حسن نەخەعی و زوھری و ثەوری و مالک و شافعی و ئیسحاق . )) المغنی ج١٣ لاپەڕە ٣٧٣ .\nابن عثیمین ڕەحمەتی خوای لێ بێت دەفەرمووێت : (( ئەگەر ئاژەڵ تووشی عەیب بوو بۆ قبول نەبوون دوو حالەتە :\nیەکەمیان : ئەگەر تووشی عەیب بوو بە کردەووی یان کەمترخەمی کەسەکە ، دەبێت بگۆڕێت بە ئاژەڵێکی تری وەک خۆی یان باشتر ، چونکە تووشی عەیب بوون بەھۆی کردەوەکەی بووە دەبێت زەمانەتی بکات بە ئاژەڵێکی تری وەک ئەو ، وە ئەوە تووشی عەیب بووە مولکی خۆیەتی لەسەر وتەی ڕاست چی لێ دەکات بییەوێت بۆ فرۆشتن یان ھەر شتێکی تر بە ئارەزووی خۆیەتی .\nدووەم : عەیب دار بوونی ئاژەڵ بە کردەوە خۆی نەبووە یان بە ھۆی کەمتەرخەمی کەسەکە نەبووە ، لەم حالەتە سەردەبڕێت و بە قوربانی دەچێت ، چونکە ئەمانەتە لەلای و تووشی عەیب بووە بێ کردەوەی کەسەکە یان کەمتەرخەمی کەسەکە ، ھیچی لەسەر نییە و زەمانەتیشی لەسەر نییە . )) أحكام الأضحية .


بریندار بوونی دوو سەرباز بە هۆی تەقینەوەی مین\n13:56 - 20 خەزەڵوەر 2717\nئاژانسی کوردپا: مینە چێندراوەکانی شەڕی ئێران و عێراق لە ناوچەی سنووری ئیلام، دوو سەربازی خەڵکی شاری \_"دووروود\_"ی لوڕستانی بریندار کرد.\nبەپێی هەواڵی گەیشتوو بە ئاژانسی هەواڵدەریی کوردپا، سەر لە ئێوارەی ڕۆژی ڕابردوو کاتژمێر ٦، دوو سەبازی خەڵکی شاری \_"دوروود\_" لە پارێزگای لوڕستان بە ناوەکانی \_"ڕەسووڵ ئەسەدی\_" تەمەن ٢٤ ساڵ و \_"دانیال بیرانوەند\_" تەمەن ٢١ ساڵە بە هۆی تەقینەوەی مینە بەجێماوەکان، بە سەختی بریندار بوون.\nماڵپەڕی \_"مین و زندگی\_" لەو بارەوە بڵاوی کردەوە، ئەو دوو سەبازە لە نزیک پایگای \_"عەنبر\_"، مین بە ڕوویاندا تەقیوەتەوە و بە هۆی سەختی برینەکانیان بۆ نەخۆشخانەکانی شاری ئیلام و دێهلوران گواستراونەتەوە.\nبەپێی ئاماری تۆمار کراوە لە شەش مانگی یەکەمی ئەمساڵدا، لە ٢٣ کەسی بەرکەوتووی مین ٣ کەس کوژراون و ٢٠ کەسی دیکەش بریندار بوون.\nزیاتر لە ٢٠ میلیۆن مین لە پارێزگاکانی ئیلام، سنە، ورمێ، کرماشان و خووزستان بوونی هەیە و زیاتر لە دوو هەزار و ٢٠٠ هێکتار زەویش لە پارێزگا کوردنشینەکان بە مین ئاڵوودە کراون.\nبەهۆی کۆرۆنا پیشەی گەشتیاریی کرماشان نزیکەی ٢٥٣ میلیارد خەسارەتی بەرکەوتووە\n10:45 - 12 سەرماوەز 2720


ئەنفال لە مەرگەساتێكی تردا | جینۆساید كورد\nئەنفال لە مەرگەساتێكی تردا\nگوڵاڵە عەزیز، گەرمیان\nكە دەڵێین ئەنفال واتە نەگریسترین تاوانی نامرۆڤانە لە مێژووی نوێی مرۆڤایەتیدا، كە لە ناوەندی دەوڵەتێكی ستەمكاردا هاوڵاتیانی خۆی بە دڕندانەترین شێوە لە ناوبرد، كە دەڵێین ئەنفال واتا یەكەم ناسنامەی گەرمیانیەكان، كە دەڵێن ئەنفال زۆرترین قوربانیەكانی لە گەرمیانە، كەباس هاتە سەر چیرۆكی ئەنفال ترسناكترین چیرۆكیش لە لای گەرمیانیەكانە، كە لە گێڕەوەكەی دەپرسی مناڵێكی ستەم دیدەی گەرمیانەو ئەو تاكە شاهیدی ڕزگار بووی گۆڕە بە كۆمەڵەكانی ژن و مناڵە بە ستەزمانەكانی دەشتی عەرعەرو نوگرە سەلمانە، ئەو “تەیمورە” كە خەڵكی دێی كوڵەجۆی حاجی حەمەجانە، هاوسنوری دێیەكانی “كانی عوبێدو عەلیان و فە قێ مستەفاو قولیجانە”و لە خوارویشیەوە “ملە سورەیە” كە گۆڕەپانی كۆكردنەوەی هەزاران قوربانی بەناو ئەنفال بوو لە 14/4/1988 دا.\nچی بەم پێناسەیە بڵَیم كە ئێستا چارەنوسی “تەیموور” بگۆرێت بۆ ئەم دەرنجامە، “كانی عوبێد”و “عەلیان” لە ساڵی 1987 واتە ساڵَێك پێش شاڵاوی شوومی ئەنفال فڕۆكە جەنگیەكانی ڕژێمی لە ناوچوی “بەعس” بوردمانێكی چڕی كردوو دەیان هاوڵاتی تیادا شەهیدو برینداربوو، لە شاڵاوی شومی ئەنفالیشدا زیاتر لە 200 دووسەد كەس لە دانیشتوانەكەی بێسەرو شوێن بوون و ژمارەیەكی كەمیان لێ ڕزگاربوو، یەك لەو ڕزگاربوانە (نوری حمەعلی ) ە كە پۆلیسی دارستان بوو لە خێزانیكی ئەنفالكراو ئەو ڕزگاربوو لە ڕوداوەكەی ئێوارەی 15-1-2015ی شاری كەلاردا گیانی بە خشی و (تەیموور) پێی تۆمەتبارەو كوژاروەكەی تریش ئامۆزایی تەیمورەو ڕزگاربویەكی بنەماڵەی تەیمورە كە بەشێكن لە ژمارە گەورەكەی قوربانیانی ئەنفال و دێی كوڵەجۆش كەزێدی تەیمورەو ناوێكی دیاری قوربانیەكانی ئەنفالە، لە ساڵی 1996بە هۆی تۆپبارانی تۆپخانەكانی ڕژێمی بەعسی لە ناوچوەوە ژمارەیەك شەهیدو برینداری لێكەوتەوەو خێزان و كچەكەی مامە ڕۆسەی بەركەوت كە لە دوایی ڕاپەڕینەوە تاساڵی 2000كۆچی دوایكرد، تاخم و تفەنگی لە خۆی نەئەكردەوەو وەك خۆیەكی دەروونی دوایی ئەو هەموو ستەمە بە تفەنگ مەرگەساتی خۆی و ئازارەكانی ناخی دەنواند.\nئێمە لە بەرئەوەی گەلێكی بێئەزمونین لەچارەسەری دەرونیدا، نەمان ئەتوانی تفەنگەكە لە شان و ملی مامە ڕۆسە بكەینەوەو پێبڵێن دوژمنی تۆ لە ناو چوەو ئەو تفەنگەش بۆ تۆ دووژمنێكی ترە، بە سەیركردنی پێدەكەنین و وێنەیان لە گەڵ دەگرت و دەیان ووت قەینا مامە ڕۆسە كەسی نەماوە، كوردستان ئازادە با بەدڵی خۆی چەك لە شان كات و بە شارەكاندا بگەڕێ، ئەو بێزیانی گەورە چەكەكەی لە شانكەوت و گیانی ماندووی بە خشیە خاكی ئازادی كوردستان و چوە لای خێزانە شەهیدەكەی.\nهەمان خوو لە تەیمووردا هەبوو ئەو ڕەشاشێكی گەورە لە ماڵكەیدا دانابوو ئەیوت من هێشتا بە عسیەكان دووژمنمن و دەبێت خۆم ببپارێزم، ئەو دەشت و دەری ئەكردو زۆرم لە گەڵ ئەوت كە ئاگایی لە خۆی بێت و ئەو ناسنامەی گەلێك و ناوچەیەك و گوندێكی ستەم دیدەیە، ئەو تەنیا بوو ئەو زۆر شتی دەرونی و كۆمەڵایەتی پێویست بوو نەمان ئەزانی لە كوێوە ئەو بە ژیان ئاشنا بكەینەوەو لە تفەنگ و لە ترس دوری بخەینەوە.\nئەو ئێستا لە قەفەزی تاواندا بەندەو بەوە تاوەنبارە دوو ڕزگاربووی شاڵاوی ئەنفالی كوشتوە لە كاتێكدا ئەو خۆی قوربانیەكی كوژراوی سەر زیندوی ئەم سەردەمە ناهەموارەیە، كە نەدەسەڵات و نە ڕێكخراوەكانی تایبەتمەند بە پرسی ئەنفال و قوربانیەكانی، نەمانتوانی كەشێكی ئارامتر بۆ ئەودروست بكەین و لە دێوەزمەی تفەنگ بە دووری خەین. زۆر جار ڕێكخراوە بیانیەكان جەختیان لەوە دەكردەوەو پێیان دەوتێن قوربانیەكانی جەنگ پێویستیان بە بایەخی دەرونیەو دۆخی قوربانی لە كاتی ئاساییدا لە كاتی شەڕخراپترە.\nبەڵام سیستەم و كلتوری ئێمە وادەزانن هەرپارەو سەیارەو چەك وشتی ڕوكەش و مادی پاداشتە نەك لانەیەك سوزو گوێگرتنی تیادا بێت. تەیموور هاتمە ماڵەكەت دوایی گەڕانەوەم و ئێستاشی لە گەڵدابێت ناتوانم بۆ ساتێك لە بیرتكەم. وەك ژنێك وەك دایكێك هەستم بەوە كرد كێ بە تەیمور دەڵِێت چی ئەخۆی؟ حەزت لە چیە؟ بۆ كۆێ ئەڕۆی؟ بۆ دواكەوتی؟ ئەو بە تەنها لە خانویەكی مۆدێرن، سەیارەیەكی مۆدێرنی هەبوو بەڵام ئەوەی سۆزو هەست و بایەخێكی دڵسۆزانەبێ لە دەوری نەمبینی و هەرجارێكیش كە قسەم لە گەڵ ئەكرد، ئەمووت كەی هاوسەرگیری ئەكەی تا هەندێ تەنهایت كەم بێتەوە، بەردەوام وەڵامی ئەوە بوو كە ئەترسم كێشەی زیاترم بۆ دروستبكات، كە ترس ناخی ئەوی وێرانكردبوو، نازانم ئێستا چیبكەین و چیبڵێن كە تۆی قوربانی ببی بە بكوژ؟\nتاگەکان ئەنفال تردا لە مەرگەساتێكی


هاتنەوە بۆ ماڵی چۆل یان بۆ ماڵ … ڕانانی: بەکر ئەحمەد – Dengekan\nbyBaker Ahmad\tJuly 2, 2019\tGeneral, Literature, Slider\nناوی ڕۆمان: ماڵی پشیلەکان\nنووسینی: هیوا قادر.\n30ی ئەپریلی 2019\n“ئەوەی کول نابێت، بەفر و سەرما و تاریکی مانگی یانیوەرییە، بەردەوام بەفر ئەبارێ و سەرما وەک چەقۆ هەڵدەکات. تاریکیش هەموو شتێکی مرۆڤەکان، بە ژیانیشییانەوە دادەپۆشێت”. لە كەش و هەوایەکی ئاوا زستانانەدا پاڵەوانی (ماڵی پشیلەکان)ی هیوا قادر لە خەوهەڵدەستێت و لە شەشی یانیوەریەوە تا پێنجی فێبریوەری هەمان ساڵ، بەڕێوەیە بۆ کارێکی زۆرەملێ لە یەکێک لە ماڵی پشیلەکانی شاردا.\nئەو ناوی (یوسف موهەمەد)ە و تەمەنی چل ساڵە. لە دە ساڵ پێش ئێستادا، لە پۆلی خوێندنی فێربوونی زمانی سویدیدا، لەگەڵ خوێندکارێکی دیکەی تورکدا لەسەر ناوی کوردستان دەبێتە دەمەقاڵەیان و دە ساڵ دواتر، لە باڕێکدا ئەم کۆنە دەمەقاڵەیەی ناو پۆڵ دێتەوە سەر شانۆ و لە بەیەکدا‌هەڵشاخانێکی تا ڕادەیەک خوێناویدا ، یوسف ڕاپێچی دادگا دەکرێت و لە بری سزایەکی تووند، کاری زۆرە ملێی بۆ ماوەی مانگێک بۆ دەبڕنەوە. جۆرێک لە سزا کە لە سویددا بە “خزمەتگووزاری کۆمەلگا” ناودەبرێت و کەسی تاوانبار لەبری چوونەزیندان، لە کۆمەڵەیەکی خێرخوازی و دەستگا قازانجنەبەرەکاندا بە پێی ماوەی سزاکەی ، دەبێ کاربکات.\n“ماڵێ پشیلەکان” لە 315 لاپەرە پێکهاتووە، سەفەری هەمەڕۆژەی یوسفە بۆ شوێنی کارەکەی و ئاشنابوونی ئەوە بە شاشتین ، کارینا، پیا، زیباخانم، فریشتە شەریفی، گوونیللا، سۆفی و دەیڤید. کۆمەڵێک ناو و دەمووچاوی دیکە دێنە ناو ماڵی پشیلەکان و جێگایەکی ئەوتۆ داگیرناکەن. بەڵام لە ماڵی پشیلەکاندا، لە ڕێگای ئەو کاراکتەرانەوە کە ڕێیان دەکەوێتە ئەوێ، خوێنەر شایەتی کۆمەڵێک چیرۆک و سەرگووزشتەی جوان دەبێتەوە کە ناوەڕۆکی ڕۆمانەکە پێکدەهێنێ.\n(ئەلێکساندرا پاسکالیدۆ) لە کتێبی “تاکسی”دا و لە ڕیی ئاخاوتن لەگەڵ شۆفێری تاکسییەکانی کۆمەڵێک وڵاتدا، چیرۆکی ژیانی زیاتر لە بیست و چوارشۆفێر تۆماردەکات و دەبێتە پەنجەرەیەکی واڵا بۆ زانینی گۆشەیەکی ژیان لەو وڵاتانەدا. ئەگەر دانیشتن لە پشتی سووکانی تاکسییەکانەوە شوێنی گێرانەوەی حەکایەتەکانی هاوڵاتییانی کۆمەڵێک وڵاتە کە (پاسکالیدۆ) پێشکەشی خوێنەری دەکات، ئەوا ماڵی پشیلەکانی هیوا قادر، شانۆی گێڕانەوەی ژیانی کۆمەڵێک کاراکتەری جیاوازن کە خوێنەری لەبەرانبەردا ڕادەگیرێت.\nبەڵام نەک هەر ئەم کاراکتەرانەی سەرەوە کە ناویان هێنرا، بەڵکە لە هەر بەشێکی ڕۆمانی ” ماڵی پشیلەکان”ندا، خوێنەر ئاشنای کۆمەڵێک ناو و ڕەگەزی پشیلەش دەبێت کە سەروکارییان لەگەڵ ناوەکانی سەرەوەدا هەیە.\nمایا، ئەنگۆرەی تورکی، فیندەوسی دارستانی نەرویجی و زیبای ئێرانی، مەینی کوون، پشیلەی وانی، ماناکی نیکۆ، لوسیڤەر، بەشێک لە ناوی پشیلەکانن کە هەریەکە و خاوەنێک و تایبەتمەندییەکی خۆی هەیە. هیوا قادر لە گەرانیدا بەشوێن زانیاری تایبەت سەبارەت بە ڕەگەزی پشیلەکاندا، ماندووبوونێکی زۆر نیشانداوە و خوێنەر بە سادەیی لە تایبەتمەندیی و خەسڵەتە جیاوازەکانی ئەم پشیلانەدا دەکەوێتە ناو فەزایەکی دیکەوە کە بۆ کەسێک سەروکاری لەگەڵ پشیلەدا نییە، جیهانێکی سەرنجڕاکێشە.\nبەڵام سەرنجڕاکێش ئەوەیە، لە (ماڵی پشیلەکاندا)، ئەوە پشیلەکان نین کە لە سەنتەری ڕووداوەکاندان. ڕەنگە ئەمە ئەو فێڵە ئەدەبییە وەستایانە بێت کە هیوا قادر سەرکەوتووانە لە خوێنەری دەکات.\nبەڵکو پشیلەکان لەوێن و دەکرێ لە وەسفکردنێکی سادەی چەند دێڕەدا شوێنی خۆیان چۆڵبکەن بۆ خاوەنی پشیلەکان و چیرۆکەکانی ژیانییان. بە کورتییەکەی، پشیلەکان ئامرازێکی ئەدەبین و لە نیگاو ناو و تەنانەت ڕەنگیشییانەوە، خوێنەر دەچێتە ناو ماڵی ڕاستەقینەی ئینسانەکان و لە چیرۆکەکانی تەنهایی، بێوەفایی، خۆشەویستی، خیانەت و تەنانەت دێوەزمە دەروونییەکانی ناخی ئەواندا لە بەرانبەر چارەنووسێکدا ئۆقرە دەگرێت.\nبۆیەش پشێلەی زیبای ئێرانی هێندە دەهێنرێتە سەر شانۆی ناو قەفەسەکانی ماڵێ پشیلەکان، تا لە رێگەی ئەوەوە ئاشنایەتی لەگەڵ ئاغای شەریفی و فریشتەی کچی و زیباخانمی خێزانیدا پەیدا بکەیت. بەڵام ئەم چیرۆکانەی خاوەنی پشیلەکان هێندە سەرنجڕاکیشەر و سیحراوییانە پێشکەشی دەکرێت، خوێنەر حەزدەکات یەک بەیەکی پشیلەکانی ماڵی پشیلەکان بۆ ساتێک دەرگای قەفەسەکانییان بکرێتەوە و لە ڕێگای ئەوانەوە گوێبیستی ئەو چیرۆکانە بین کە هیوا قادر لە ماڵی پشیلەکاندا خوێنەر کیشدەکاتە ناو ماڵە بچکۆلانەکەی( سیمابا)وە کە ڕۆژانە سێ کەس کاری تیادەکەن و چەندە مشتەری جۆراوجۆر ڕوویتێدەکەن.\nپالەوانی سەرەکی ئەم ڕۆمانە، هێندەی( ¬شاشتین)ی خاوەنی ماڵی پشیلەکانە، کەمتر لە یوسفی کورددا بەرجەستەدەبێتەوە، ئەگەر چی ئەوە کارکردنە رۆژانەییەکانی یوسف و سەفەری ئەو بۆ ئەم ماڵەیە کە ڕووداوەکان بەشوین خۆیدا دەخوڵقێنێ.\nهیوا قادر لە خوڵقاندنی کەسایەتی شاشتیندا سەرکەوتووانە کۆمەڵێک تایبەتمەندی ئەم پاڵەوانە دەنەخشێنێ کە بە جۆرێک نزیکایەتی بە کەسایەتی پشیلە و ئەو تایبەتمەندییەتییەوە هەیە کە ئەم ئاژەڵە لە کولتوری سویدیدا هەیەتی.\nپشیلە لە زمانی سویدیدا بە ئاژەڵێک دەناسرێت کە خاوەنی کونجکووڵییەکی لە رادەبەدەرە. حەزی ناسینی خاوەنەکەیی و خۆتێهەڵسووین و نزیکبوونەوە لێی بەشێک لەو پراکتیکانەن کە پشیلەی پێدەناسرێتەوە.\nبەڵام دەکرێ تۆ خاوەنی ماڵی پشیلەکان بیت و ئەم کونجکووڵییەت تێدا نەبێت؟\nئەگەر ژێر سەقفی ماڵی پشیلەکان ئەو فەزایەیە کە خاوەنی پشیلەکان کۆدەکاتەوە لە کاتی وەرگرتن و جێهێشتنی ئەواندا، بەڵام ئەوە کونجکووڵی لەرادەبەدەری “شاتشتین”ە کە پالەوەنەکان ناچاردەکات لە گێرانەوەی چیرۆکەکانی ژیانیاندا، سنوورەکانی کامە شەخسییە و کامە ناکڕی ببەزێنرێت ، تا ئاستی بەزاندن و ڕووتبوونە ببات و سیمای پاڵەوانەکان بە جوانی دەربخات. لێسەندنەوەی ئەم کونجکووڵییە وەک سیفەتێکی بەرجەستە لە شاشتین بە مانای درووستنەبوونی هیچ چیرۆکێک.\nلە بەرگی ئەم ڕۆمانەدا نووسراوە:” ماڵی پشیلەکان ڕۆمانێکی کوردییە بە نەفەس و تەکنیک و گێرانەوەیەکی ئەوروپی. لەم رۆمانەکەدا ، فەزا، شوێن، کات و چۆنێتی رووداوەکان هەمووی ئەوروپییە”. ئەگەر ئەم دەربڕینەی سەربەرگی کتێب وەربگیردرێتە سەر زمانێکی ئەوروپی، گۆشەنیگاکان بۆ ئەم دەربڕینە چۆن دەبن؟ چی وادەکات ئەوروپی بێت؟\nمن بە پێویستی دەزانم ئێستێکی کورت لەبەرانبەر ئەم دەربڕینەدا بکەم بۆ ئەوەی هەندێ لایەنی دیکەی ئەم ڕۆمانە دەربخەم.\nلە ماڵی پشیلەکاندا، هیوا قادر هیچ دەرفەتێکی دیکەی لەبەردەستدا نییە کە بەو نەفەس و تەکنیکە نەنووسێت کە پاڵەوانەکانی ناو ڕۆمان خۆیانی تیادەبیننەوە. بە کورتییەکەی، ئەو ژینگە کولتوری و کۆمەڵایەتییەی ڕووداوی تیا دەسازێ، ئەو جەبرە ئامادەیەیە کە تەکنیک و نەفەس شێوازی ئاخاوتنی پالەوانەکان دەستنیشاندەکات. بەم جۆرەش گێرانەوەی ئەوروپی و نەفەس و تەکنیکی هەڵبژێردراوی ئەوروپی ماناکانی خۆیان لەدەستدەدەن.\nناکڕێ شاشتین و ئاخاوتنی ئەو لەگەڵ یوسف و گونیلادا کوردانە بێت بەوەی نووسەری ڕۆمانەکە کوردزمانە. ئەوەی هیوا قادر لەم ڕۆمانەدا دەیکات، خوێندنەوەیەکی بەئاگاهانەی نووسەرە بۆ کەسایەتی و شوێنپێی پاڵەوانەکانی لەو کۆمەڵگایەی ڕووداوی تیا دەگوزەرێ. ئەم لایەنە هێندە وەک گوێپێدانی نووسەرە بەو کۆد و ئاماژانەی کە پالەوانەکانی تیاسازێنراوە، ڕووچوونە ناو ناخی پاڵەوانەکانەوە وەک ئەوەی لەم ڕۆمانەدا دەبێ ببێت، کەمتر لە ڕیعایەتکردنی (تەکنیک و گێرانەوەیەکی ئەوروپییەوە) دەکرێ سەرنجی بدرێتێ.\nباشترین نموونەیەک بۆ دەرخستنی ئەم لایەنە لە رۆمانی ماڵی پشیلەکاندا، پەیوەندی نێوان یوسف و کارینایە. ئەگەر ئیشکالییەتێکی گەورە لە ئاخاوتن و کومینیکاسیۆنی نێوان ئەم دوو پاڵەوانەدا تا کۆتایی ڕۆمان ئامادەیی هەیە، هۆکارەکەی بە بڕوای من لە کەسایەتی کارینا دا شاراوەیە کە هیوا قادر زیرەکانە مامەلەی لەگەڵدا کردووە. هیچ خوێنەرێکی ئەوروپی لە هەڵسەنگاندنیدا بۆ پەیوەندیی و مامەلەی ئەم دوو کارەکتەرە لەگەڵ یەکتریدا لەم ڕۆمانەدا ناگێڕێتەوە بۆ ریعایەتکردنی “نەفەس و گێرانەوەیەکی ئەوروپی”. بەلکو هیوا قادر لە ماڵی پشیلەکاندا پەیڕەوی سادەترین پرەنسیپەکانی پالەوانسازی ناو ڕۆمانە کە لەم دەربڕینە سادە سویدییەدا خۆی کورتدەکاتەوە: لەگەڵ جوتیاردا بە زمانی ئەو بپەیڤە و لەگەڵ قەشەشدا بە زمانی لاتینی بدوێ!\nنەفەسی ئاخاوتن و داڕشتنی ڕستەکان و دوورکەوتنەوە لە زمانێکی بەلاغەیی زۆر خۆرهەڵاتییانە بەزەقی لە خوێندنەوەی ئەم ڕۆمانەدا هەستی پێدەکرێ. هەر لەبەر ئەو هۆکارە سادەیەیشی کە نووسەرێکی کورد فەزای گێڕانەوەی چیرۆکەکەی دەباتە وڵاتێکی ئەوروپییەوە و ئەم کارەیشی سەرکەوتووانە بە ئەنجامدەگەێنێت.\nخالێکی دیکە کە من لە پەیوەند بە (نەفەس و تەکنیک و گێڕانەوەی ئەوروپی)دا دەکرێ ئاماژەی پێبدەم دوو کەرتبوونی شوناسی ئەو نووسەرانەیە کە لە تەمەنێکی گەورەییاندا وڵاتی دووەم دەبێتە شوێنی ژیانییان بە هۆی کۆچ و جەبرەکانییەوە. کۆمەڵگای دووەم نووسەرانی کۆچکردوو دەخاتە ناو جەبرێکی قورسترەوە کە پرسیارەکانی ئینتیما، یادەوەری، قاچێک لە ناو دوو کولتوردا کە نووسەری کۆچکردوو لەگەڵ یەکەمیاندا گرفتێکی ئەوتۆی نییەو بە کۆدە دەرەکیی و ناوەکییەکانی ئاشنایەتی هەیە، بەڵام لە گەڵ کۆمەلگای دووەمدا کۆمەڵە پانتاییەکی ناڕۆشن هەن کە ناوێرێ دەستییان بۆ بەرێ. بۆیە لە دۆخێکی ئاوادا، بەشێکی زۆری نووسەرانی کۆچکردوو، دەکەونە دۆخێکی تایبەتی نووسینەوە کە دووبارە نووسینەوەی تاقیکردنەوەی کۆچ و شووناسی تازە و یادەوەری ناوەرۆکەکەی پێکدەهێنێت. کەم نووسەری کورد هەیە لە سوییدا کە لانی کەم بەرهەمێک یان زیاتری سەبارەت بەم جۆرە نووسینانە نەبێت. بەشێکی زۆرییان تا زەمەنێکی دووریش لەسەر فرۆشتنی حەکایەتەکانی کۆچبەربوونی خۆیان دەژین. ئەوەی لە کۆمەڵگا ئەوروپییەکاندا بە نووسینی نووسەرانی کۆچکردوو ناویان دەبرێت، ناوهێنانی ئەم کاتیگۆرییەیە لە کاری ئەدەبی.\nماڵی پشیلەکان ناچیێتە خانەی ئەدەبیاتی نووسەرانی کۆچکردووەوەوە بەوەی سەرگوزشتەی کۆچی تیادەنووسرێتەوە و پالەوانی رۆمانەکە کوردە و نووسەرەکەیشی کوردێکی کۆچکردووە بۆ سوید. بەڵکو کۆششێکی هەتا بڵێێ سەرکەوتوانەی هیوا قادرە وەک هەر نووسەرێکی دیکەی کۆمەڵگای سوید کە کەرەستەی نوێ بۆ نووسینەکانی هەڵدەبژێرێت. هیوا قادر لە ماڵی پشیلەکاندا لە نووسەرێکی کوردەوە ، لە نووسەرێکی پەنابەرەوە دەبیتەوە بە نووسەر.\nماڵی پشیلەکان بۆ هیوا قادر بازدانێکی گەورەی شەخسییە و سەرکەوتووانە ئەم شوێنپێگۆڕینەوەیە لە نووسەرێکی دیاریکراوەوە بۆ نووسەر ئەنجامدەدات.\nلە شوێنێکی ئەم نووسینەدا ئاماژەم بەوە دابوو کە لە ماڵی پشیلەکاندا ، پشیلەکان لە سەنتەردا نین. بەڵام لە پەراوێزدابوونیشیاندا، بە مانای نادیاربوونی ئەوان لێکنادرێتەوە.\nکاتێکیش دەربرێنە جوانەکەی ژنە شاعیری ئوستراڵی، پام بڕاون لەبەرچاوبگیرێت کاتێک دەنووسێ: بەچکە پشیلەیەکی وردیلە کارێکی وادەکات کە ئینسان نایەتەوە بۆ ماڵێکی چۆڵ، بەڵکو دێتەوە ماڵ.” ئەوا ئەوسا هەستدەکرێت پرۆسەی کردنەوەی ماڵی چۆڵ بە ماڵ یان بە پێچەوانەوە، بۆ یەک بەیەکی پاڵەوانەکانی ماڵی پشیلەکان ئامادەییەکی گەورەی هەیە وئەم تابلۆیەی پێکەوەژیانی ئینسان و ئاژەڵ، لە ماڵی پشیلەکاندا، پڕدەبێت لە دەنگ و رەنگ و ژیان.\nPrevious دەوڵەت … نووسینی جۆزیف پرۆدۆن-11\nNext حەیف ! … نەوزاد بەندی


Tuesday, 08.11.2020, 22:45\nئه‌مه‌ی سه‌ره‌وه وته‌ی كاك حه‌مه‌ی حاجی مه‌حموده كه له‌هه‌ندێ له میدیاكان بڵاوكراوه‌یه، هه‌روه‌ها له وته‌یه‌كی دیكه‌یدا ده‌ڵێت: چاره‌سه‌ری كێشه‌كانی نێوان هه‌ولێرو به‌غدا جیابوونه‌وه‌یه له عێراق.\nئه‌وه‌ی لێره‌دا مه‌به‌ستمه هه‌ڵوێسته‌ی له‌سه‌ر بكه‌م:\nیه‌كه‌م: كوردستان به‌قۆناغێكی دارایی سه‌خت گوزه‌ر ده‌كات، كورد وته‌نێ: ئه‌وه‌ی نه‌بێ به‌ماڵم نازانێ به‌حاڵم.. هاوڵاتیانی ئه‌م هه‌رێمه جگه له ده‌سته‌و تاقمێكی دیاریكراو له به‌رپرسی حزبی و حكومی و بازرگان، له‌سه‌دا خه‌فتای خه‌ڵكه‌كه‌ی له‌ژێر هێڵی هه‌ژاریه‌وه ده‌ژێن و ئه‌و مووچه‌ی دێته ده‌ستیان ژیانێكی نه‌ژێ و نه‌مرێی پێ ده‌به‌نه سه‌ر، بۆیه بێزاری و نه‌هامه‌تی و ناره‌حه‌تیه‌كانی خه‌ڵك به‌جۆرێ جۆشی سه‌ندووه ده‌بێ به‌رچاو روون بین ئه‌گه‌ر خه‌ڵك له‌سه‌ر ئه‌و بێ مووچه‌یی و بێ بازاریه له سه‌برو ئارامگریی دا سنوورێكی دیاریكراوی هه‌بێت ئه‌وه له‌ته‌قینه‌وه‌ی ناره‌زایی و ناخی خۆیاندا هیچ سنوورێك نامێنێ.\nدووه‌م: هه‌موو مرۆڤێك ده‌توانێ وشه‌ی قه‌به قه‌به ریز بكات، وشه شتێكه هه‌موومان پێیده‌وێرین، وه‌لێ ئه‌وانه‌ی قسه‌ی زل ده‌كه‌ن ئاخۆ ئه‌گه‌ر له‌جێی ئه‌و كه‌سانه‌بن كه نانی ئێواره‌یان نیه‌و له‌لایه‌ن ماڵ و مناڵ و خێزانه‌وه سه‌رزه‌نشت ده‌كرێن و به‌هۆی نه‌بوونیه‌وه به‌رده‌وام كێشه‌یان هه‌یه، با ئه‌و به‌رپرسانه خۆیان له‌جێی ئه‌وانه دانێن كه پاره‌ی موه‌لیده‌یان نیه، پاره‌ی جه‌مێكی خۆشیان نیه بیده‌نه ماڵ و منداڵیان، پاره‌یان نیه بۆ نه‌خۆشی خۆیان سه‌ردانی دكتۆر بكه‌ن و.. . هتد، ئاخۆ زاتی ئه‌وه ده‌كه‌ن ئه‌و قسانه بكه‌ن، خه‌ڵك چی له سه‌ربه‌خۆیی بكات ئه‌گه‌ر دیناری له‌باخه‌ڵ نه‌بێت، من پێموایه هه‌رێمی كوردستان سه‌ربه‌خۆیه، ئه‌گه‌ر له به‌غداش جیابێته‌وه هه‌ر ئه‌و په‌یكه‌رو هه‌یكه‌ل و یه‌كه‌یه كه ئه‌مڕۆ هه‌رێم به‌رێوه ده‌بات خۆ كه‌سانێك نایه‌نه سه‌ر حوكم كه له هه‌ساره‌یه‌كی تره‌وه بێن.\nسێیه‌م: له ریفراندۆمی سه‌ربه‌خۆیی ده‌نگمان بۆ سه‌ربه‌خۆیی دا، كه‌چی چونكه رای نێوده‌وڵه‌تی وهه‌رێمایه‌تی پشتیوانمان نه‌بوو، هه‌ر زوو باماندایه‌وه به‌غداو داوای گفتوگۆمان كرد، له‌وه‌شدا به‌ماوه‌یه‌كی كه‌م نیوه‌ی خاكی كوردستانمان له‌ده‌ست دا كه سه‌ركردایه‌تی كورد پێی وابوو دوای رزگاركردنی ئه‌و ناوچانه له‌ده‌ست داعشی تیرۆریست، ئیدی شتێك نه‌ماوه به‌ناوی جێناكۆك و هیچ حسابێك بۆ حكومه‌تی ناوه‌ند ناكات و ئه‌و شوێنانه‌ی به‌خوێن ئازاد كردووه‌و به‌بێ خوێن به‌جێی هێشت، كه‌چی خوریه‌كه‌مان لێ بووه‌وه به ریس.\nچواره‌م: ئه‌و هات و هاواره‌ی خه‌ڵكه ره‌ش و رووت و به‌ش مه‌ینه‌تیه‌ی خۆپیشاندان ده‌كه‌ن و داوا ده‌كه‌ن مووچه‌كانیان بچێته سه‌ر به‌غدا، ئه‌وانه هاوڵاتی دڵسۆزی ئه‌م هه‌رێمه‌ن، نه خۆفرۆشن، نه‌جاش، به‌ڵام ئه‌و نه‌بوونی و نه‌داری ژیانه وایلێكردوون په‌نا ببه‌نه به‌ر دوژمنیان ئه‌گه‌رچی حه‌زیشی پێ نه‌كه‌ن، فه‌رموو له‌و قه‌یرانه داراییه‌دا چه‌ند به‌رپرس و ملیاردێر ئاماده‌بوو قرشێ له داهاته‌كه‌ی بخاته خزمه‌تی حكومه‌ت تا مووچه‌ی پێ بدرێ هه‌رنا پێشمه‌رگه لێره‌و له‌وێ له‌به‌ر نه‌بوونی خۆی نه‌كوژێ و رێژه‌ی جیابوونه‌وه‌و ته‌لاق زیاد نه‌كات؟\nپێنجه‌م: با ئێمه خۆمان به فسف س پاڵه‌وان نه‌زانین، راسته پێشمه‌رگه قه‌ڵغانه بۆ پاراستنی ده‌ستكه‌وته‌كانی خوێنی شه‌هیدان، به‌ڵام بێ ئومێدی زۆر رووی كردۆته ناوخودی پێشمه‌رگه كه باراشكاوی ده‌نگی ناره‌زایی به‌رز بكه‌نه‌وه‌و ئه‌و حه‌ماسه‌ته‌یان تێدا نه‌بێ و بڵێن: ئێمه خۆمان به‌كوژ بده‌ین ومه‌سئوله‌كان بیخۆن.\nشه‌شه‌م: ئێمه ئه‌گه‌ر پیلانمان نه‌بێ وخۆمان نه‌ناسین نازانین چی ده‌كه‌ین، كورد ته‌یاره‌ی نییه مقاوه‌مه‌ی ئیف 16 به‌چی ده‌كات ئه‌گه‌ر بارودۆخه‌كه بقلیشێته‌وه، بۆیه ده‌بێ هه‌میشه دوور بینانه بڕوانینه رووداوه‌كان.\nحه‌وته‌م: كاكه حه‌مه خودان خه‌باته‌و نكۆڵی له‌و رابردووه‌ی ناكرێ، به‌ڵام ئه‌گه‌ر بابه‌ته‌كه بژێوی ژیان و ناله‌باری بارودۆخی نێوده‌وڵه‌تی و هه‌رێمایه‌تی نه‌بێت، كێ هه‌یه حه‌زبه‌جیابوونه‌وه نه‌كات، وه‌لێ ده‌بێ پێش جیابوونه‌وه خه‌ڵك و حكومه‌ت و حزبه‌كان ئاشت بكرێنه‌وه، یه‌كتر قبوڵكردن و یه‌كریزی ده‌بێته زامنی ئه‌و جیابوونه‌وه كه هه‌موو تاكێك خه‌ونی پێوه ده‌بینێت.


نۆمینه‌ی حاجییان، ئه‌مه به کوردی نۆمینه‌یه، ده‌نا خۆی ده ڕۆژی مانگی (ذی الحجة)یه؛ ئه‌و ڕۆژانه‌یه که حاجییەکان له مه‌راسمی حه‌جدان. مه‌رجیشه ڕۆژی عەره‌فه‌ی تێدابێت (بۆ غه‌یری ئه‌و که‌سه‌ی له حه‌جه) بۆیه وتراویشه نۆمینه چونکه به عەره‌فه‌وه ده‌بێت به ده.\nقه‌تاده -خوا لێی ڕازی بێت- ده‌گێڕێته‌وه که پێغه‌مبه‌ر  (صلى الله عليه وسلم) فه‌رمووی: صوم يوم  عرفة  يكفر سنتين ماضية ومستقبلة وصوم عاشوراء يكفر سنة ماضية رواه الجماعه الا البخارى والترمذى. واته: ڕۆژووگرتنی عەره‌فه گوناهی دوو ساڵ ده‌سڕێته‌وه، ساڵێ پێشتر و سالێك دواتر. ڕۆژووگرتنی عاشووراش هی ساڵی ڕابوردوو.\nحه‌فسه خان -خوا لێی ڕازی بێت- ده‌فه‌رموێت: أربع لم یکن یدعهن رسول اللّه صلی اللّه علیه و سلم: «صیام عاشورا والعشرو ثلاثة أیام من کل شهر و الرکعتین قبل الغداة. رواه أحمد والنسائی. واته: چوار جۆر په‌رستن هه‌یه، که پێغه‌مبه‌ر (صلى الله عليه وسلم) پێیانه‌وه پابه‌ند بووه، ده‌یگرتن: ڕوژووی عاشوورا، نۆمینه‌ی حاجییان (ده ڕۆژی ذی الحجة)، سێ ڕۆژ له هه‌موو مانگێك و دوو ڕکات سوننه‌تی پێشنیوه‌ڕۆ.\nئه‌بووهوره‌یره -خوا لێی ڕازی بێت- فه‌رمووی: نهى رسول الله صلى الله عليه وسلم عن صوم يوم عرفة بعرفات. رواه احمد وابو داود والنسائى وابن ماجه. واته: پێغه‌مبه‌ر (صلى الله عليه وسلم) نه‌یده‌هێشت ئه‌و حاجییانه‌ی له ڕۆژی عەرەفه‌دا له‌سه‌ر کێوی عه‌ره‌فاتن به‌ڕۆژوو بن.\nئیمامی ترمزی ده‌فه‌رموێت: ئه‌هلی عیلم پێیان چاك بوو خه‌ڵك له عەره‌فه‌دا به‌ڕۆژوو بن جگه له‌و حاجییانه‌ی که له‌کاتی حه‌جدا له‌سه‌ر کێوی عه‌ره‌فات کۆ ده‌بنه‌وه. ئومول فه‌سل -خوا لێی ڕازی بێت- فه‌رمووی: انهم شكوا فى صوم رسول الله صلى الله عليه وسلم يوم عرفه، فأرسلت اليه بلبن، فشرب وهو يخطب الناس بعرفه. متفق عليه. واته: کۆمه‌ڵێك گومانیان له‌وه هه‌بوو ڕۆژی عەره‌فه‌یه و که پێغه‌مبه‌ر (صلى الله عليه وسلم) له‌سه‌ر کێوی عه‌ره‌فاته و به‌ڕۆژوو بێت. بۆیه منیش هه‌ندێك شیرم بۆ نارد، ئه‌ویش له‌و کاته‌ی وتاری ده‌دا، پێیان دا، خواردییه‌وه.\nئاماده‌کردنی: بڕیار فه‌ریق\nکتێبی ڕۆژوو، نووسینی: ئازاد نجم الدین، لا‌په‌ره ٥٥ بۆ ٥٧، له بڵاوکراوه‌کانی نووسینگه‌ی ته‌فسیر\n 3840 جار خوێندراوه‌ته‌وه


وێنەچاککردن – نەوا موکرجی\nCurrent Page Parent فۆتۆگراف\n18/04/2017 Nawa Mukerji فۆتۆگرافی وتار و ڕاپۆرت\nوێنەچاککردن کە بە ئینگلیزی پێیدەڵێن (ئیدیتEdit ) وەک هەموو جۆرێکی تری هونەرە و کارامەیی و لێزانینی دەوێ. بەڵام هەندێ زانیاریی ناڕاست لەبارەیەوە بڵاوبوونەتەوە کە دەبێ ڕاستبکرێنەوە. مەرج نییە هەموو کاتێک وێنەچاککردن خراپ بێت. بەڵکو وێنەچاککەر دەیەوێ دوای لابردنی هەندێ نەنگی ناو وێنەیەک، ئەو وێنە و دیمەنە لەگەڵ تۆدا بەشبکا. بینینی چاوی مرۆڤ و چاوی کامێرا جیاوازن. کامێرا لە چاو جوانتر نابینێ. چاوی مرۆڤ زۆر لە چاوی کامێرا زیاتر دەبینێت. لەمڕۆدا زۆرینەی خەڵکی جیهان بە مۆبایل وێنە دەگرن و بە گشتی کۆمەڵێ نەنگیی جیهانیی پچوک و زانیاریی هەن کە دەبێ بزانرێن، نەنگییەکان:\nزۆرینەی مرۆڤ وردە خاڵ و پەڵەی پچووک لە پێستیاندا هەن، بەتایبەتی لە دەموچاویاندا. بەڵام خۆیان نایانبینن، وێنەچاککەر دەیانبینێ.\nزۆربەی ئافرەتان کە ماسکەرا دەکەن خاڵێک یان چەند خاڵێک لە ماسکەراکەیان دەکەونە سەر گۆنایان. خۆیان نایبینن، وێنەچاککەر دەیبینێ.\nزۆرینەی ئافرەتان و پیاوە قژدرێژەکان هەمیشە تاڵێک یان چەند تاڵێک هەن لە لێویان گیربووە. خۆیان نایبینن، وێنەچاککەر دەیبینێ.\nزۆرینەی مرۆڤە تەمەنهەڵکشاوەکان لە ئاوێنەدا کە خۆیان دەبینن لە ترسی پیربوون وردە چرچییەکانی دەموچاویان یان پشتگوێدەخەن، یان نایانبینن. یان دەیانبینن و بە هیوای ئەوەن کە ئەوەندە زەق نەبن. ئەمانە ڕەنگە خۆیان بیانبینن یان نەیانبینن، بەڵام وێنەچاککەر دەیانبینێ.\nزۆرینەی مرۆڤە گەنمڕەنگەکان کەمێک خۆیان کاڵتر دەبینن وەک لەوەی هەن.\nزۆرینەی مرۆڤە زۆر سپییەکان کەمێک خۆیان تۆختر دەبینن وەک لەوەی هەن.\nزۆرینەی ڕەشپێستەکان خۆیان کەمێک کاڵتر و ڕوونتر دەبینن وەک لەوەی هەن یان وەک ئەوەی لە کامێرادا دەربچن. ڕەنگە کورد لەبەر کەمیی تێکەڵبوونی لەگەڵ ڕەشپێستدا زۆر هەست بەم دیاردەیە نەکات. بەڵام ڕەشپێستی نەگبەت کە وێنەی لەگەڵدا دەگریت بەتایبەت لە تاریکی و شوێنی داخراودا هەر هێلکەیەکی ڕەشی زل دەردەچێت بە ملی لەشێکەوە.\nهەندێ کات کە لە ڕۆژدا بە مۆبایل وێنەی شوێنێک دەگری؛ لە مۆبایلەکەتدا ئاسمان شینتر دیارە بە بەراورد لە ئاسمانە ڕاستەقینەکەی ئەو چرکەیە.\nزۆر جار پێستی دەموچاو لە وێنەی مۆبایلدا سافتر و ناسکتر دەردەکەوێ لەو پێستە ڕاستەقینەیەی کە لە ئاوێنەدا دەیبینیت.\nکە لە پاڵ ئاسمانێکی شینی تۆخدا وێنە دەگری، ئاسمان لە وێنەکەدا سپی دەردەچێ.\nزۆرجار ئەو شوێنەی تیایدایت لە وێنەی مۆبایلەکەتدا تاریکترە لەوەی بەڕاستی خۆتی تێدایت، بەتایبەتی لە شەواندا.\nهەندێجار چاوت لە ئاوێنەدا گەورەتر دەبینیت وەک لەوەی لە وێنەیەکی مۆبایلەکەتدا دەردەچێت.\nهەندێ جار لووتت یان دەمت گەورەتر یان پچوکتر دەبینیت وەک لەوەی لە وێنەیەکدا دەیبینیت، یان بە پێچەوانەوە.\nزۆرجار چەناگەت بە گەورەتر یان پچوکتر دەبینیت وەک لەوەی لە وێنەیەکدا دەیبینیت.\nهەندێجار خۆت بە تووکنتر یان لووستر دەبینیت وەک لەوەی لە وێنەیەکدا خۆت دەبینیت.\nزۆر جار باڵات بەرزتر یان نزمتر، خۆت قەڵەوتر یان لاوازتر یان خۆت بە پیرتر یان گەنجتر دەبینیت وەک لەوەی لە وێنەیەکدا دەبینیت.\nزۆر جار ئەو وێنەیەی گرتووتە خاڵخاڵی پچووکی ناشرینی زیاتر تێدایە بە بەراورد بەو وێنەیەی بە چاوی خۆت دەیبینی. بەتایبەتی لە شوێنە تاریکەکانی ناو وێنەکەتدا و بەتایبەت لە کاتی ڕوناکیی کەمدا.\nوێنەیەک دەبینیت کە برادەرێکتی تێدایە هەندێ جار ڕاستەوخۆ برادەرەکەت دەبینیت، یان هەندێجار لە هەندێ وێنەدا پشتینەی برادەرەکەت سەرنجڕاکێشترە.\nلە وێنەیەکدا دەبینی نیوەت پەڕیوە، یان نیوەی برادەرەکەت پەڕیوە. چ بە ئاسۆیی و چ بە ستوونی.\nزۆر جار کەسێکی ڕاوەستاو لە وێنەیەکدا قاچی پەڕیوە و لە پووزییەوە دەرکەوتوە. کەچی بۆشاییەکی زۆر لە بەری سەرەوەی وێنەکەدا هەیە. وەک ئەوەی هەندێ جار لە دەرەوە کە وێنەیەکت دەگیرێ بەس سەرت دیارە و هەمووی ئاسمانە. ئەو پرسیارە دروست دەبێت کە “ئایا ئەمە وێنەی ئاسمانە و سەری تۆی تێکەوتووە؟ یان ئەمە وێنەی تۆیە و ئاسمان بەشێکی زۆری تۆی داگیرکردووە؟“\nئەمانە هەموو پەیوەندییان بە بینینی مرۆڤەوە هەن.\nلەبەر هەموو ئەمانە، زانستی وێنەگرتن دروستبووە و خەڵکانێک هەن خەریکین. لەبەر هەموو ئەمانەشە کە زانستی وێنە چاککردنیش پەیدابووە. وێنەگر و وێنەچاککەری ڕاستەقینە زۆرجار هەوڵدەدەن ئەوەت پیشانبدەن کە چاویان دیونی. بەڵام هاوکاتیش بیرێکی فراوانتریان بۆ وێنە هەیە. ئەوان بەرپرسیارن لەوەی ئاراستەی بینین بکەن بۆ وێنەکە. ئەگەر وێنەیەک وێنەی تۆ بێ، ئەوا دەبێ کارێک بکرێ کە ڕاستەوخۆ تۆ ببینرێیت. نەک بینەر بەدواتدا بگەڕێ.\nخەڵکانێکی زۆریش لە ئێستادا هەن کە وێنەچاککردنەکانیان زۆر لە وێنەکە دوورتر دەکەونەوە و وایلێدێ ڕاستەقینەی وێنەکە ناناسرێتەوە. بەڵام وێنەچاککەری باش وادەکا ئەوەت پیشانبدا کە خۆی دیویەتی. ئەوەش لەبەرئەوەی یەکێک لە گەورەترین جیاوازییەکانی کامێرا و چاو ئەوەیە کە چاو لە ڕووناکیی ئێجگار کەمدا دەبینێت و کامێرا هەموو کات ئەوەندە نابینێت. هاوکات چاو مەودای داینامیکیی چەندین قات لە کامێرا زیاتر دەبینێت. لەبەرئەوە چەندین تەکنیک هەن بۆئەوەی وێنەیەک بگریت و دوایی لە چاککردندا وایلێبکەیت کە لە ڕاستییەکە خۆی بچێت. هەندێجار ئەگەریش کەمێک لە ڕاستی زیاتر بێت هەر ئاساییە. بەڵام کە زۆروبۆر دەبێت من وەک خودی خۆم حەزم لێی نابێت.\nلەبەر هەموو ئەمانە و زۆر هۆکاری تر وێنەی وێنەگری ڕاستەقینە تا بە پڕۆسەی وێنەچاککردندا تێنەپەڕێ نابێت بە وێنەیەکی ڕاستەقینە. بۆیە چەسپاندنی ئەو بیرۆکەیەی کە گوایە وێنەچاککردن کارێکی چەوتە، هەڵەیە. کەسانێک هەن (وەکو من) بە چەندین سەعات خەریکی تەنها یەک وێنە دەبن و چەندین جار بیردەکەنەوە و بڕیاردەدەن کە چۆن بە باشترین شێوە ئەو وێنەیەت پێشکەش بکەن. ئەگەر خۆیان وێنەگرەکەش بن؛ ئەوا لە ململانێیەکی تەواودان لە نێوان یادگەیاندا لەکاتی گرتنی وێنەکەدا و هەوڵدان بۆ نزیککردنەوەی وێنەکانیان لەو دیمەنەی دیویانە.\nکەسانێک هەن بە چەندین تەکنیک و تەکنەلۆژیا شت فێردەبن تەنهاوتەنها بۆئەوەی باشترین دیمەنت پیشانبدەن. هەندێکیان چاویشیان لە داهاتە، ئەوەش تەواو مافی خۆیانە کە بەو پیشەیەی پێوەی ماندوو دەبن ژیانیان دابینببێ.\nمن هیچ وێنەیەکم نییە بڵاومکردبێتەوە و بە چاککردندا تێنەپەڕیبێ. وێنەچاککردن بە هەڵە نازانم و بە پێچەوانەوە بە شتێکی باشیشی دەزانم ئەگەر زیرەکانە و لێزانانە بکرێ، نەک کاتێک لامسەرلاییانە بە مۆبایلەکەت خزێنەرەکانی وێنەچاککردن ڕادەکێشیت و واهەستدەکەیت وێنەکەت جوانترە.\n مەودای داینامیکی (بە ئینگلیزی: Dynamic Range): واتا مەودای جیاوازیی نێوان زۆرترین ڕوناکی و زۆرترین تاریکی.\nTags: ئیدیتچاککردندەستکاریی وێنەفۆتۆفۆتۆشۆپوێنەوێنەچاککردن\nNext سەندیکای کۆمپیوتەرە ستەمدیدەکان\nPrevious نەستژەنیی دووەم: ژەندن بۆ تەماتەکەم


NRT TV | کوردستان | مەسرور بارزانی: حکومەت چاکسازی کارگێڕیی و دارایی دەستپێکردووە\nمەسرور بارزانی: حکومەت چاکسازی کارگێڕیی و دارایی دەستپێکردووە\nمەسرور بارزانی - سەرۆکی حکومەتی هەرێمی کوردستان\n3757 جار خوێندراوەتەوە\nسەرۆکی حکومەتی ھەرێمی کوردستان ڕایگەیاند، لەپێناو ڕێگریکردن لە گەندەڵی، حکومەت چاکسازیی لە بوارەکانی کارگێڕیی و دارایی-دا دەستپێکردووە.\nئەمرۆ چوارشەممە، ٦ی تشرینی دووەمی ٢٠١٩، مەسرور بارزانی – سەرۆکی حکومەتی هەرێمی کوردستان، لە گفتوگۆیەکیدا لە دیداری مێری، باسی لە هەنگاوەکانی چاکسازیی لە حکومەتی هەرێمی کوردستاندا، کرد.\nسەرۆکی حکومەتی هەرێم ئاماژەی بەوەشدا، "دەمانەوێت خزمەتی خەڵک بکەین، نەک خۆمان بسەپێنین، ھەمان بۆچوونیش لە وەزیرەکانەوە دەبینرێت و حکومەتیش ریفۆرمی کارگێڕیی و دارایی دەستپێکردووە، بە هەماهەنگى لەگەڵ دەستەکانی دەستپاکی و چاودێریی دارایی بەیەکەوە کاردەکەن بۆئەوەی کۆنترۆڵی دۆخەکە بکەن و ڕێگری لە گەندەڵی بکەن".\nلەبارەی کەرتی تەندرووستی هەرێمەوە ئاماژەى بەوەکرد، "کەرتی تەندروستی لە کوردستان گرفتى ھەیە، چونکە ئەگەر ئەو نەخۆشخانانە بتوانن خزمەت بکەن، دەبنە ھۆی زیادبوونى داھاتیش بۆ کوردستان".\nهاوکات، سەرۆکی حکومەت سەبارەت بە خۆپیشاندانەکانی عێراق وتی، "ئەو دۆخەی عێراق تاوانی عادل عەبدولمەهدی – سەرۆک وەزیرانی عێراق نییە، بەڵکو کەڵەکەبوی حکومەتەکانی پێشترە".\nمەسرور بارزانی سەبارەت بە ناکۆکییەکانی هەرێم و بەغدا ئەوەی وت، "دوو تەوەر ھەیە کە کێشەی نێوان حکومەتی ھەرێم و بەغدان، ئەوانیش ناوچە کێشە لەسەرەکان و پرسى سامانی سرووشتین، بۆ ئەمەش خۆپیشاندانەکانی عێراق ڕێگربوون لە کۆبوونەوەمان لەگەڵ ناوەند".\nلەم لینکەوە دەتوانن ڕاستەوخۆ بینەری دیداری مێری بن


هەڤاڵنامە: بەیاننامەی ناوەندی ئایندە بۆ پرسەکانی گەنج دەربارەی رەوشی کوردستان\nبەیاننامەی ناوەندی ئایندە بۆ پرسەکانی گەنج دەربارەی رەوشی کوردستان\nوەک هەموو لایەک ئاگادارن، چەند رۆژێکە بارودۆخی کوردستان بەگشتی و شاری سلێمانی بەتایبەتی، بەشێوەیەکی نەخوازراو پشێوی تێکەوتووەو چەندین قوربانی لێکەوتۆتەوە.\nئێمە لە ناوەندی ئایندە بۆ پرسەکانی گەنج، وێڕای داواکاری پاراستنی سەقامیگری ئارامی کوردستان، پێمانوایە خۆپیشاندان و نارەزایەتی دەربڕین مافێکی سەرەتایی هاوڵاتیانی کوردستانەو نابێت بەهیچ شێوەیەک ئەو مافە لە هاوڵاتیان زەوت بکرێت.\nهاوکات وەک رێکخراوێکی مەدەنی بەشێوەیەکی توند ئیدانەی توندوتیژی و بەردبارانکردن و سوتاندنی بارەگا و دەزگا و کەناڵی راگەیاندن و تەقە کردن لە خۆپیشاندەران دەکەین و پێمانوایە ئەم کارانە هیچ سیمایەکی مەدەنییەتی پێوە نییە.\nهەروەها لەو بڕوایەداین ئەو توندوتیژیانە زیانی بۆ کۆی کۆمەڵگەی کوردستان هەیە و بەکارهێنانی چەک و کوشتنی رۆڵەی کورد، برینەکان زیاتر قوڵدەکاتەوە و چارەسەرکردنیشیان دوورتر دەخاتەوە.\nلە کۆتاییدا داوا لە سەرجەم لایەنەکان دەکەین پابەند بن بە پاراستنی هێمنی و ئاسایشی کوردستان و رێگە نەدرێت توندوتیژی جێگەی چالاکی مەدەنی بگرێتەوە، هەروەها پێویستە حکومەتی هەرێمی کوردستان گوێبیستی خواستی گەنجانی کوردستان بێت و بەڵێن بدات بە شێوەیەکی جدی خواستە رەواکانیان جێبەجێ بکات.\nناوەندی ئایندە بۆ پرسەکانی گەنج\nنێردراوە لە لایەن Heval Nezhad at 11:59 PM


بەھۆی گەندەلیەوە فەرمانی دەستگیركردن بۆ بەڕێوەبەرێك و 14 فەرمانبەر دەرچوو کونسلێ گشتیێ یه‌کەتیا ئەوروپا ل هەرێمێ سەرەدانا قەزا ئامێدیێ کر ل زاخۆ تەرمێ گەنجەکی هاتە دیتن ب وێنە: لسنورێ قەزا بەردەڕەش تەرمێ پێشمەرگەیەکێ هاتە دیتن ل دهۆکێ بەرێ بنیاتێ کارگەهەکێ ب کوژمێ ١٠ ملیۆن دۆاران دهێتە دانان\nهاورێ عومەر 12/05/2021 - 17:10 هەواڵ/كوردستانی\nوەزارەتى پێشمەرگە ڕایده‌گیه‌نێت پشکنینى ڤایرۆسی کۆرۆنا بۆ هێزەکانى پێشمەرگە دەکرێت.\nوەزارەتی پێشمەرگە لە راگەیەندراوێکدا كه وێنه‌یه‌كی ده‌ست وردیو كه‌وته‌وه بڵاوی کردەوە، نەخۆشخانەی پێشمەرگە لە هەولێر ئاگاداری ئەو پێشمەرگانە دەکاتەوە کە پێویستیان بە پشکنینی پەتای کۆڕۆنا هەیە، دەتوانن لە رۆژی یەکشەممە ١٦ی ئایار بەدواوە سەردانی نەخۆشخانەی پێشمەرگە بکەن و پشکنینی کۆڕۆنا ئەنجام بدەن.\nوەزارەتی پێشمەرگە ئه‌وه‌شی خستۆته‌روو، لە ١٦ی ئایار بەدواوە تاقیگەی نەخۆشخانەی پێشمەرگە بەشی پشکنینی کۆڕۆنا چالاک دەکات و پێشمەرگە دەتوانێت بە نیشاندانی ناسنامەی سەربازی، پشکنینی پەتای کۆڕۆنا ئەنجام بدات.


ئەمڕۆ ساڵڕۆژی کۆچی دوایی مامۆستا عوسمان عەبدولعەزیزە – ئیسلامی\nسه‌ره‌تا/ كــوردستان/ئەمڕۆ ساڵڕۆژی کۆچی دوایی مامۆستا عوسمان عەبدولعەزیزە\nئەمڕۆ ساڵڕۆژی کۆچی دوایی مامۆستا عوسمان عەبدولعەزیزە\nمامۆستا مەلا عوسمان عەبدولعەزیز\nناوی تەواوی (عوسمان عەبدولعەزیز محەممەد) لە ساڵى ١٩٢٢ی زاینی بەرامبەر ١٣٤١ی کۆچی لەگوندى پریسى شارى هەڵەبجە لە بنەماڵەیەکى ئیسلامپەروەرو زاناى ناودار لەدایکبووە، شێخ عەبدولعەزیزى باوکى یەکێک بووە لەزانا ناودارەکانى کوردستان و خاوەنى مەدرەسەیەکى شەرعى بووەو دەیان مامۆستاى گەورەى پێگەیاندووە، بەرەچەڵەک دەگەڕێتەوە سەر (پیر خدرى شاهۆ) کە زاناو عارفێکى گەورەى کوردە.\nهەر لەمنداڵیەوە شێخ عوسمان عەبدولعەزیز لاى باوکى دەستى داوەتە خوێندنى زانستە شەرعییەکان و لەسەر دەستى باوکى ئیجازەى مەلایەتى وەرگرتووە، هەروەک خۆى لە تەفسیرەکەیدا ئاماژەى پێ دەکات باوکى کاتێک کە ویستى ئیجازەى مەلایەتى بداتێ هەندێک پرسیارى زۆر قورس و گرانى لێ دەکات و بۆ ئەو مەبەستەش ٢٤ کاتژمێرى مۆڵەت دەداتێ بۆ وەڵامدانەوە بەڵام ئەو هەر زۆر بە خێرایى وەڵامى پرسیارەکان دەداتەوە، ئەمەش باوکى زۆر دڵخۆش و هیوادار دەکات هەربۆیە دەڵێت: “بەڕاستى دەروونت فێنککردمەوە و سەلماندت کە پیاوێکى سەرکەوتوویت و لەوەش دڵنایتکردمەوە”.\nهەر لە سەرەتاى وەرگرتنى مۆڵەتى مەلایەتى، مامۆستا لە ناوچەى نەورۆڵى شارى هەڵەبجە هەڵدەستێت بە دروستکردنى مەجلیس – ئەنجومەنێک لەگەڵ گەورە پیاوان و ناودارانى ناوچەکە بۆ (فەرمان بە چاکەو ڕێگری لە خراپە) بۆ ئەو مەبەستەش “دێ بەدێ” لەناوچەکەدا دەگەڕان بۆ بەجێهێنانى ئەو ئەرکە گەورەیە کە لەوکاتەدا کوردستان و ناوچەکەش بەتەواوى کەوتبووە بەردەم هەڕەشەى بیرى شیوعیەت و دژایەتى ئایین.\nلەساڵى ١٩٥٤ دواى ئەوەى (امجد الزهاوى) و (شێخ صەواف) کارى تەنزیمى و ئیسلامى دەستپێدەکەن لەعێراق مامۆستاش وەک کەسایەتیەکى کوردى وتارى خوێندەوە بەناوى گەلى کوردەوە قسەى کرد کە دواتر دەقى وتارەکەى لەرۆژنامەى (الحیاە) ژمارە ٨٨ ساڵى ١٩٦٠ بڵاوکرایەوە کە ئەمە بڕگەیەکیەتى دەڵێت: “زۆر بەداخەوە کە موسڵمانان لە ئیسلامەکەیان حاڵى نەبوون بەڕاستى، ئەوەى کە ئەوان لە ئیسلام حاڵى بوون ئەو ئیسلامەیە رۆژئاوا وێناى کردووە کە تەنها بریتییە لە “نوێژو، رۆژو، عەقیدە، چەند کاروبارێکى کەسێتى لەنێوان خواو بەندەکان، ئەمەش بۆخۆى پەیوەندى نییە بەکاروبارى ژیانى دابڕاوی خەڵک لە هەموو بوارەکانى ترى ژیان..!\nلەنێوان ساڵانى ١٩٥٨ بۆ ١٩٦٨ مامۆستا وەک “مەرجەعێک”ى گەورەى کوردستان و کەسایەتیەکى ناودار لەسەر ئاستى عێراق بەگشتی و کوردستان و ناوچەکەدا بەتایبەتى درێژەى بەکارى بانگەوازى ئیسلامى داوەو زۆر بەتوندى دژى بیرى شیوعیەت و داگیرکار- ئیستعیمار راوەستاوەتەوەو چەندین فەتواى لەوبارەیەوە دەرکردووە کە زۆر بەهێند وەرگیراون چى لەناوخۆى عێراق و کوردستان و چى لەسەر ئاستى دونیاى دەرەوەش کەئەوکات زۆرێک لە رۆژنامەکانى دەرەوە دەقى ئەو چاوپێکەوتن و فەتوایانەیان بڵاوکردوەتەوە بەتایبەتى رۆژنامەى (ئەلوەتەن).\nلەساڵى ١٩٧٤دا بەسەرۆکایەتى وەفدێکى زانایانى کوردستان سەردانى وڵاتى سعودیە دەکات و چاوى بە (ملیک فیێل)ى پاشاى وڵاتى سعودیە دەکەوێت.\nلەساڵى ١٩٧٧ دواى ئەوەی بەعسییەکان دێنە دەستەڵات جارێکى دیکە دەستگیردەکرێت و هەر لەوێش بیرى نوسینى تەفسیرێکى (حەرەکى) دەکەوێتە سەر وەک سەید قوتبى شەهید، هەر بۆیەش بۆ نوسینى تەفسیرەکەى دەستپێدەکات و هەر لەوێ چەند “جوزئێک”ى ئەو تەفسیرە دەنوسێت دواتر بۆ ماوەى ١٠ مانگ دەمێنێتەوە و پاشان ئازاد دەکرێت، مامۆستا بەردەوام ئیمامى مزگەوت و وتارخوێن بووەو ماڵ و مزگەوتى بە بەردەوامی جمەى هاتووە لەئاپۆراى جەماوەرو کۆکردنەوەى خەڵکى و بەتایبەتى گەنجان بۆ ئامۆژگارى و وانە شەرعیەکان، مامۆستا بەردەوام لەمزگەوتەکەیدا بەناوی مزگەوتی (شافیعی) لە شاری هەڵەبجە وانەو موحازەرەی داوەو خاوەنی “حوجرەو فەقێ” و وانەی تایبەت بووە بۆ پێگەیاندنی مامۆستایانی ئاینی ، بەردەوام کۆرو کۆبوونەوەکانی بە گەنج دەورەدراوە، هۆی ئەو لەخۆبوردنو سادەیی و دڵە پرشەوقو خۆشەویستیەی بۆ خۆشەویستی خواو ئاینی پیرۆزی ئیسلام جێگەی رێزو خۆشەویستی سەرجەم خەڵکی ناوچەکەو کوردستان بەگشتی بوەو، لە ئاستی جیهانیش کەسێکی ناسراوو خۆشەویست بووەو وەک گەورەزانایەکی سەردەمی نوێ ناسراوە، لەزۆربەی کۆرو کۆبونەوەو کۆنگرە جیهانیەکان بانگهێشتکراوەو وتاری خوێندوەتەوە، بەردەوام لە کۆنگرە جیهانیەکاندا توانیویەتی دەنگی مەزڵومیەتی گەلی کورد بگەیەنێتە جیهانی ئیسلامی و خاوەنی پرۆژەی یەکگرتنوبرایەتی ئیسلامی بووە.\nلەساڵى ١٩٨٧ دواى ئەوەى رژێمى بەعس فشارێکى زیاتر دێنێت بۆ ناوچەکە مامۆستا مەلا عوسمان لەگەڵ مامۆستایانى براى مامۆستا مەلا عومەرو مامۆستا مەلا عەلى و مامۆستا مەلا ێدیق و کۆمەڵێک لەمامۆستایان و زانایان و گەنجانى ئەو شارەدا هیجرەت دەکەن بۆ ئێران و ئەو بیرەى کە دەمێک بوو لەهزریدا بوو بووە خولیایەک کردیە پراکتیک – عمل -ى ئەوە بوو “بزووتنەوەى ئیسلامى” راگەیاند تا وەک بزاڤێکى ئیسلامى رەسەنى “کوردى” ئەو بۆشاییە پڕبکاتەوە لەناو بزافی کوردی بۆ روبەڕوبوونەوەى دوژمنە بەعسییەکان و هەموو ئەو زۆرو ستەمەى کە لەگەلى کورد دەکران.. دواتریش وەک باڵیۆز-سفیر- و قسەکەرێکى کوردى و ئیسلامى لەزۆربەى بۆنەکاندا داوەتکراوە چى لەوڵاتانى عەرەبى و چى لەئاستى جیهانیشدا توانیویەتی لە پێگەی خۆیەوە دەنگى مەزڵومیەتى گەلى کورد بگەیەنێتە ناوەندە جیهانیەکان و رەسەنایەتى گەلى کوردى بۆ ئیسلام روونکردوەتەوە کە لەوکاتەدا رژێمی عێراق هەوڵى دەدا ناسنامەى “ئیسلامى گەلى کورد” لەدەرەوەى عێراق بشێوێنێت بۆ ئەوەى بتوانێ سەرنجى جیهانى ئیسلامى بەلاى خۆیدا رابکێشێت و پشتیوانى لە حکومەتەکەى بکەن دژ بە گەلى کورد، مامۆستا وەک موجاهیدێکى ماندوونەناس درێژەى بەخەباتى دا دژ بە حکومەت و دەستەڵاتى بەعس.\nلە ساڵى ١٩٩١ تا ئەوکاتەی کەوەفاتى کرد لە ساڵی ١٩٩٨ بەردەوام گەڵاڵەى پڕۆژەى کارى ئیسلامى و “یەکگرتنى” بۆ کارى ئیسلامى کردوە لەنێو هێزە ئیسلامى و رێکخراوە ئیسلامیەکاندا لەکوردستان و چەند جارێک بۆ ئەو مەبەستەش لەگەڵ لایەنەکاندا قسەى کردوەو پڕۆژەى بۆ ئەو مەبەستە پێشکەشکردوە لەرۆژى (٢ی ئایاری ١٩٩٩) ١٤٢٠ک دواى ئەوە ماوەیەک بوو چووبووە سوریا بۆ چارەسەرى نەخۆشى هەر لە سووریا و لە ١٢ی ئایاری ١٩٩٩ کۆچی دوایى دەکات و پاشان تەرمەکەى دەگێڕدرێتەوە بۆ هەرێمى کوردستان و، لە گۆڕستانى گوڵان لە شارى هەڵەبجە بە خاک دەسپێردرێت.\nپێشبینییەکەی مامۆستا مەلا عوسمان بۆ کیمیابارانی هەڵەبجە\nتەنها سێ ڕۆژ بەر لە کیمیابارانی هەڵەبجە، مامۆستا مەلا عوسمان عەبدولعەزیز ڕابەری گشتیی بزوتنەوەی ئیسلامی کوردستان لە ئێرانەوە نامەیەک دەنێرێت بۆ مامۆستا مەلا عەلیی برای، کە ئەو کاتە بەرپرسی هێزەکانی بزوتنەوە بووە و دەنووسێت:\n“برا گیان، داوات لێ دەکەم بە هیچ جۆرێک بەشدارنەبن لە هێرشی سەر هەڵەبجە، چونکە سەدام زاڵمە و ئەمانی نییە. سیلاحی کیمیایی بەکارئەهێنێ . ئێوە خەمی ئێرانتان نەبێت و ئەگەر گلەییان کرد ئەوە من خۆم وەڵامیان دەدەمەوە.”\nبەڵێ مامۆستا پێشبینی دڕندەیی سەدامی کردبوو، بەڵام بەداخەوە هێزەکانی ئێران دەڕۆنە ناو هەڵەبجە بە هاوکاریی هێزەکانی یەکێتیی نیشتمانیی کوردستان، دواتریش هێزەکانی بزوتنەوەی ئیسلامی بەگوێی فەرمانی مامۆستا مەلا عوسمان ناکەن و ئەوانیش دەڕۆنە هەڵەبجەوە.\nئەگەرچی لە دوای تاوانەکە قسەکردن لە پێش تاوانەکە مانایەکی نییە، بەڵام ئەگەر بەگوێی پیاوێکی ژیری وەک مامۆستا مەلا عوسمانیان بکردایە، ئەکرا ئێستا ئەو پێنج هەزار شەهیدە خاوەنی نەوە و منداڵی خۆیان بونایە.\nیەکێک لە وتە بەناوبانگەکانی مامۆستای کۆچکردووە ئەوە بوو کە هەمیشە دەیوت، “بە تەنیاش بم ئەم جیهادە ئیعلان دەکەم.”\nلە بەرهەمەکانى مامۆستا:\nتەفسیرى قورئانى پیرۆز بە زمانى کوردى.\nشەرحى سەحیحى بوخارى و موسلیم بە زمانى کوردى کە تەواونەبووە.\nئەمەو جگە لەچەندین فەتواو وتارى هەمە چەشن کە بەداخەوە زۆربەیان نەپارێزراون.\nرۆژنامەی باسک ژمارەی تایبەت ٢٠١٣.\nعومەری کوڕی عەبدولعەزیز – بەشی دوازدەیەم: خەواریجەکان\nبەسەرهاتی کۆچکردنی عومەر لە مەککەوە بۆ مەدینە


هەندەران – تۆڕی میدیایی خەڵک\nتۆڕی میدیایی خەڵک / هەندەران\nخەڵك- ماوەی دوو ڕۆژە مووچەی مامۆستایان و فەرمانبەرانی پەروەردە دابەش دەكرێت و پەروەردەی چۆمان ڕایدەگەیەنێت، كە لە سبەینێوە دەست دەكەن بە دابەشكردنی مووچەی مامۆستایانی وانەبێژ. بەڕێوەبەرایەتی پەروەردەی چۆمان لە ڕاگەیەنراوێكدا ئاماژەی بەوەكردووە، سەرجەم خوێندنگەكانی سنوری بەرێوەبەرایەتیەكەمان دەكەینەوە، ئەوانەی مامۆستای وانەبێژیان هەیە، سبەینێ ڕێكەوتی (٢٠٢١/١٢/٦) سەردانی دیوانی پەروەردە (بەشی ژمێریاری) بكەن. ڕاشیگەیاندووە، سبەینێ پارەی وانەبێژی بۆ مانگی (١٠)ی ئەمساڵ دابەش دەكرێت. ئاماژەی بەوەشكردووە، دەبێت مامۆستای وانەبێژ خۆی ئامادەبێت بۆ وەرگرتنی مووچەكەی و پشتگیری خوێندنگەكەی لەگەڵ كۆپی ناسنامە لەگەڵ خۆی بهێنێت.\nخەڵك وەزارەتی تەندروستی هەرێم ئاشكرای دەكات، كە لە24كاتژمێری ڕابردوودا 210 حاڵەتی تووشبوون بە كۆرۆنا تۆماركراوە و 403 كەسیش چاكبوونەتەوە و 12 مردنیش هەبووە و كۆی گشتی مردنیش بە كۆرۆنا لە هەرێم گەیشتە 6926 حاڵەت. وەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە، 4 هەزارو 234 پشكنین ئەنجامدراوە و دەركەوتووە لە هەولێر 113 كەس و سلێمانی 57 كەس و دهۆك 29 كەس و هەڵەبجە 0 كەس و گەرمیان 10 كەس و ڕاپەڕین 1 كەس تووشی كۆرۆنا بوون. ئاشكراشی كردووە، كە 403 كەس چاكبوونەوە و 12 حاڵەتی گیان لەدەستدان تۆماركراوە، كۆی گشتی مردنیش بە كۆرۆنا گەیشتە 6926 كەس.\nزیاتر لە 37 هەزار كەس بەرەو هەندەران كۆچیان كردووە\nلەمساڵدا 27 هەزار كەس ڕێی هەندەرانیان گرتۆتەبەر\nسلێمانی ـ نزار جەزا دەزگای لوتكە بۆ كاروباری ئاوارە و پەنابەران…


نامەیەکی کراوه بۆ پێشمه رگه دێرینه کان\nFriday, 02.08.2019, 14:32\nئێوه له سه ر چه ند ووته یه کی ڕاستی و هه قی هاوڵاتی شاری سلێمانی ( ئامانج هه ورامی ) و به قسه ی ئاغاکانتان هاتنه سه ر که ناڵی (ئێن ئارتی)!\nمن پێتان ئه ڵێم ئێوه پێش هه موو شتێک بچن مافی زه وت کرا و که ڕامه تی فڕۆشراوی خۆتان بکڕنه وه که هه رگیزا و هه رگیز ناکڕێته وه ، ئێوه له و کاته وه که ڕامه تتان شکاوه و فڕۆشراوه که له ڕاپه ڕینه که ی ساڵی ١٩٩١ دا که هه رچی ئه و سه رۆک جاشانه و ئامر مه فره زه خاسانه ی که کاتی خۆی شه ڕی به رامبه ریان له گه ڵ ئه کردن و که چی به بڕیارێکی فاشیلانه ی به ره ی کوردستانی هه موویان لێ بوردنی گشتی یان بۆ ده رچوو که ئه وان بوون ئه نفالیان ئه نجام دا و سه ده ها تاوانی قێزه وه ن و له به گرت دانی ماڵه پێشمه رگه و خوشک و دایکیان و که س و کاریان و کوشتنی چه نده ها پێشمه رگه و ته سلیم کردنیان به ده زگا ئه منی یه کانی به عس .\nگوایه ئێوه کاتی خۆی بۆیه چه کتان کرده شانتان و به ناو شۆڕشتان کرد بۆ ئه وه ی ئازادی هه بێت ! گاڵته جاڕی یه هاوڵاتی یه ک بۆی نه بێت ته نها قسه یه کیش بکات ! جا خۆ حزبی به عسیش هه ر ئه وه ی ئه کرد .\nئێوه هێنده ی یه ک ده نکه نۆکێک غیره تتان نه بوو ڕۆژێک له ڕۆژان بچنه به ر ده می مه کته بی سیاسی یه که تان و بڵێن بۆچی ئه ندام مه کته بی سیاسی یه کانمان ئێمه یان ئه دا به کوشت له شاخ و خۆشتان له ژێره وه سه ر به ده زگاکانی ئه من و استخبارات بوون ؟؟؟؟ ئایا دوای ڕوخانی ڕژێمی به عس هه موو مه له فه کانیان ده رنه که وت ؟ ئایا توانیتان و غیره تان هەبوو بڵێن له ل؟\nئه ی ئیتر بۆ له سه ر چه ند قسه یه کی داخی دڵی هاوڵاتی یه ک غیره تان جوڵا؟ ئاغاکانتان جوڵاندی؟\nئێوه بڕۆن داوای که ڕامه تی فڕۆشراوتان بکه نه وه که بکوژه که ی مامه ڕیشه مووچه که ی چه نده ها قاتی موچه ی مامه ڕیشه یه .\nئێوه بڕۆن داوای موچه زه وت کراوتان بکه ن له و حزبه ی ئه تان نێرێته سه ر که ناڵه کان\nئێوه بچن فرمێسکی چاوتان بسڕن که وه ک که سێکی زه لیل و داماو دێنه سه ر شاشه کانی ته له فیزیۆن و ئه گرین و ئه ڵێن ئه ها ئه وه گیرفانمانه و ته نها ١٠٠٠ دیناری تیایه .\nئێوه بڕۆن ڕێگری بکه ن له و ته نکه ره نه وتانه ی که شه وان ئه ڕوات و پاره که ی ئه چێته گیرفانی ئاغاکانتانه وه وپێی بوون به ملیار دێر و و له سه رو ٣٦٠ شوقه ی گران به های پێ ئه کڕن له ئه ڵمانیا و شوێنه کانی تری جیهان و ئێوه ش چاوتان زه قه ی دێت بۆ ١٠٠٠٠ ده هه زار دیناری ته بع\nئێوه بڕۆن وه ڵامی جه لا تاڵه بانی بده نه وه که بوه هۆی ئه نفال کردنی کوردستان و کیمیا باران کردنی .\nئێوه قسه تان له گه ڵ جه لا ل تاڵه بانی بکردایه که فڕۆکه وان ( تارق ره مه زان العزاوی ) ئازاد کرد له زیندانی ئاسایشی سلێمانی و که هه ڵه بجه ی کیمیا باران کرد .و بوه هۆی شه هید کردنی زیاتر له ٥٠٠٠ هه زار که س.\nئه ی یه کێک له مافیاکانی کوردستان ده رمانی ئێکسپایه ر ی هێنا و ئێستاشی له گه ڵ بێت ئه یهێنێت و چاوی چه نده ها که سی کوێر کرد له هه ولێری داگیر کراوه وورته تان لێوه هات؟\nئێوه ی پێشمه رگه ی نێرین له گه ڵ ڕێزمدا بۆ که سانی دڵسۆز و کورد په روه ر هه ر شایانی ئه وه ن له به ر ده رگای نا مه سئوله کان بوه ستن و پاسیان بکه ن تاکو ئاغاکانتان لێ ئه بنه وه له گه ڵ ژنه سۆزانی یه کان .\nڕۆژ تاکو ئێواره فڕۆکه جه نگی یه کانی تورکیا خاکی کوردستان ئاگر باران ئه کات و مناڵ و ژن و پیاوی سیڤیلی کورد ئه ژکوژێت وورته تان لێوه نه هات!\nڕۆکێته کانی ئێرانی ئیسلامی خوێن ڕێژ هه میشه خاکی کوردستان ئاگرباران ئه کات وورته تان لێوه نه هات !\nمن دڵنیان ئێوه له دڵه وه خۆشتان گاڵته تان به خۆتان دێط که هاتنه سه ر که ناڵی ئێن ئارتی و ئه ڵێن که ڕامه تمان شکاوه ، به ڵام ئێوه خۆتان کۆیله ن و خاوه نی خۆتان نین و پاسه وانی بەر دەرگای ئاغاکانتانن.\nئێوه نه ک قه ل و قازتان ئه دزی ! به ڵکو مرۆڤیشتان ئه دزی و ئه تان فڕۆشت به ئێران\nکه ڕامه تی پێشمه گه شکاوه؟ جێگه ی پێکه نین و گاڵته جاڕی یه !\nئێوه ده مێکه که ڕامه تان شکاوه ، ئه ی چی ئه ڵێن بۆ له ده ست دانی ١٠٠/٥١خاکی کوردستان و که رکوکتان به یه ک سه عات ته سلیمی حه شدی شه عبی کرد؟ و به گه ری هیچتان نه گرت؟\nپێتان ئه ڵێم ئه و هاووڵاتی یه قسه کانی تاکو سه ر ئێسقان ڕاست بوو وه که میشی ووتوه ، ئێوه بوونه هۆی وێران کردنی کوردستان و لادێکان ، ئێوه له وه ته ی هه ن مڵۆزم و مۆته که ن به سه ر لادێ و شاره کانی کوردستانه وه . زۆر له وه زیاتریشم پێ یه به ڵام با نه نوسم زیاتر ئه ی پێشمه گه ی به ر ده رگای نا مه سئوله کان ، ئه پاسه وانی باخ و مناڵی ئاغاکانتان .\nفه رومون ته نها ٦ ده قیقه گوێ بگرن له م گرته یه له ده قیقه ی ٢٠ وه بزانن پێشمه رگه خه ریکی چی بووه؟ له و کاته ی که هه ڵه بجه بووه به دۆزه خێک و کیمیا باران کراوه ؟؟؟؟؟ بزانن سه ربازی عێرای که له هه ڵبجه بووه فڕۆشتویانه به ئێران یان نا؟\nسەنتەری میترۆ و رەحمان غەریب، دوو بیچمی ناشرینی راگەیاندن و کەسایەتی\nله چه‌مچه‌ماڵ ته‌قت لێ ده‌كرێت به‌ڵام ده‌بێت بێ ده‌نگ بیت\n(به‌ڵێ) و (شیوه‌ن)ی مێگه‌ل


تەڤگەرى ئازادیى: پێویستە بێ لایەنانە دەنگەکان هەژمار بکرێنەوە – کوردی – RojNews.News\nتەڤگەرى ئازادیى: پێویستە بێ لایەنانە دەنگەکان هەژمار بکرێنەوە\n29/02/2020 - 1:29:44 pm\nیەكشەممە, 24 يون 2018 – 11:59 ڕۆژنیوز – سلێمانى\nئەمڕۆ تەڤگەرى ئازادیى کۆمەڵگەى کوردستان، ڕاگەیەندراوێکى لەبارەى بڕیارەکانى دادگاى فیدڕاڵیى عێراق، سەبارەت بە ئەنجامى هەڵبژاردنەکانى ئەنجومەنى نوێنەرانى عێراق بڵاوکردەوە.\nلە ڕاگەیەندراوەکەى تەڤگەرى ئازادیى-دا کە وێنەیەکى بۆ ڕۆژنیوز نێردراوە، هاتووە: بڕیاره‌کانیی دادگای باڵای فیدراڵیی عێراق بۆ ژماردنه‌وه‌ی ده‌نگه‌کانی ده‌نگده‌ران به‌ده‌ست بڕیارێکی گرنگه‌و گه‌ڕانه‌وه‌ی ده‌نگی ده‌نگده‌رانه و ده‌بێت جێبه‌جێ بکرێت.\nتەڤگەرى ئازادیی، ئاماژەى بەوەشداوە، کە هه‌ردوای ڕاگه‌یاندنی ئه‌نجامه به‌راییه‌کان ده‌رکه‌وت ساخته‌کارییه‌کی زۆر له‌ئه‌نجامی هه‌ڵبژاردنه‌کاندا کراوه، ئه‌وه‌ش شه‌پۆلێکی ناڕە‌زایی به‌دوای خۆیدا هێنا و ته‌ڤگه‌ری ئازادیی-ش ئه‌و ئه‌نجامانه‌ی به‌ناڕاست زانی و داخوازی ئه‌وه‌مان کرد سه‌رله‌نوێ ده‌نگه‌کان ئه‌ژماربکرێته‌وه.\nلە درێژەى ڕاگەیاندراوەکەى تەڤگەرى ئازادیى-دا هاتووە، کە لایان وایە ده‌ستوه‌ردانی حزبیی به‌تایبه‌تی حزبه‌کانی ده‌سه‌ڵات له‌ئۆرگانه سه‌ربه‌خۆکانى وەک کۆمیسیۆنی هه‌ڵبژاردن و پرۆسه‌ی هه‌ڵبژاردن سوکایه‌تییکردنه به‌پرۆسه‌ی دیموکراتیی و پێشێلکردنی سه‌ره‌تایی ترین مافی خه‌ڵک که ده‌نگێتی.\nتەڤگەری ئازادیی ڕاشیدەگەیەنێت: پێویسته بۆ هه‌ژمارکردنه‌وه‌ی ده‌نگه‌کان به‌ده‌ست ڕێوشوێنی پێویست بگرێته به‌رو بێ لایه‌نانه به‌ڕێوه بچێت و ڕێگه‌نه‌درێت جارێکی تر ده‌ستی حزبی تیایدا باڵاده‌ست بێت، هه‌ر هێز و لایه‌نێکیش پشکی گه‌وره‌ی به‌رکه‌وت له‌و ساخته‌کاریانه‌دا پێویسته به‌پێی یاسا سزا بدرێت.\nله ١٢/٥/٢٠١٨ هه‌ڵبژاردنى ئەنجومەنى نوێنەرانى عێراق به‌ڕێوه‌چوو ، ڕوژى ٦/٦/٢٠١٨ ئەنجومەنى نوێنەرانى عێراق یاساى هەڵبژاردنى هەموارکردەو و بەپێى یاسا نوێیەکە دەبوو دەنگدانى تایبەت لە هەرێمى کوردستان و دەرەوەى وڵات هەڵبووەشێتەو، دەنگەکان بەدەست ئەژمار بکرێنەوە، لەگەڵ چەند بڕیارێکى دیکەدا.\nلەدواى دەرکردنى یاسا نوێکە لە ئەنجومەنى نوێنەرانى عێراق، پێویست بوو یاساکە لەلایەن دادگاى فیدڕاڵییەوە پەسەند بکرێت بۆ ئەوەى جێبەجێ بکرێت، لە ٢١/٦/٢٠١٨ دادگای باڵای فیدراڵی عێراق، هەندێک لە مادەکانى یاسا نوێکەى پەسەند کرد، کە بریتى بوون لە ژماردنەوەى دەنگەکان بەدەست و لەکار خستنى کۆمسیاران و لێکۆڵینەوە لە ساختەکاریى، بەڵام ڕەتیکردەوە، کە دەنگەکانى تایبەتى دەرەوەى وڵات و دەنگدانى تاییبەتى هەرێمى کوردستان هەڵبوەشێندرێنەوە.\nپێکدادان لەنێوان حزبی دیموکرات و پاسدارانی ئێراندا ڕوویدا\nدژی داگیرکارییەکانی دەوڵەتی تورک داوای کۆبوونەوەی ئەنجومەنی ئاسایش دەکرێت


دوای 86 ساڵ ئه‌مڕۆ ده‌نگی قورئان و بانگ له ئه‌یا سۆفیا به‌رز بوویه‌وه - باسک نێت\nدەستپێك/ هەواڵ/ جیهان/دوای 86 ساڵ ئه‌مڕۆ ده‌نگی قورئان و بانگ له ئه‌یا سۆفیا به‌رز بوویه‌وه\nBalen Ibrahim 2020-07-24\nدوای 86 ساڵ له گۆڕینی مزگه‌وتی ئه‌یا سۆفیا بۆ مۆزه‌خانه، ئه‌مڕۆ هه‌ینی بۆ یه‌كه‌مجار نوێژی هه‌ینی له مزگه‌وته‌كه به‌رپا ده‌كرێت و وتاری هه‌ینی تێدا ده‌خوێنرێته‌وه.\nمیدیای توركیا، گرته‌ی ڤیدیۆیی ئاماده‌كارییه‌كانی رێوڕه‌سمی نوێژی هه‌ینیان له مزگه‌وته‌كه بڵاوكرده‌وه.\nسه‌ره‌ڕای دژایه‌تی كێڵسه‌ی كاسۆلیكی و ئه‌رسۆدۆكسی و یه‌كێتی ئه‌وروپا، سه‌رۆكی توركیا، ره‌جه‌ب ته‌یب ئه‌ردۆغان رایگه‌یاند، بڕیاری كردنه‌وه‌ی ئه‌یا سۆفیا به مزگه‌وت، بڕیارێكی ناوخۆیی توركیایه و ده‌بێت وڵاتان رێزی لێ بگرن و رێگه ناده‌ین هیچ وڵاتێك ده‌ستوه‌ردان له‌و بڕیاره‌مان بكات.\nبڕیاره ئه‌مڕۆ هه‌زار موسڵمان له مزگه‌وته‌كه نوێژ بكه‌ن و 2000 مه‌تر به‌رماڵی فه‌یروزی راخراوه بۆ نوێژخوێنان.\nئیستانبوڵ – AA ئامادەکاری پێویست بۆ کردنەوەی مزگەوتی ئایاسۆفیا بەردەوامە و کە بڕیارە بە ئەنجامدانی نوێژی ھەینی لە رێکەوتی ٢٤ی تەمووزی ٢٠٢٠ لە دوای ٨٦ ساڵ دووبارە بەڕووی پەرستش دەکرێتەوە. ( Yasin Aras – ئاژانسی ئانادۆڵو )